418 kes Covid-19 libatkan mangsa banjir
Oleh SITI A'ISYAH SUKAIMI

26 Disember 2021, 7:51 pm
PUTRAJAYA – Sehingga hari ini sebanyak 418 kes positif Covid-19 dalam kalangan mangsa banjir telah dilaporkan.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama, terdapat satu kes positif Covid-19 direkodkan di Pusat Perpindahan Sementara (PPS).
“Selain itu, sebanyak 193 kes penyakit berjangkit yang dikesan dalam kalangan mangsa banjir.
“Ia melibatkan jangkitan saluran pernafasan akut (ARI) (94 kes), penyakit kulit (67 kes), acute gastroenteritis (AGE) (30 kes), penyakit tangan, kaki dan mulut (HFMD) (satu kes) serta konjunktivitis (satu kes),” katanya dalam satu kenyataan akhbar di sini hari ini.
Tambah beliau, sebanyak 219 PPS masih beroperasi dengan lima negeri dilanda banjir iaitu Kelantan, Pahang, Selangor, Negeri Sembilan dan Melaka serta melibatkan jumlah keseluruhan mangsa terjejas banjir seramai 35,076 orang. -K! ONLINE


Warga emas menangis tanda berterima kasih bersihkan rumah
26 Disember 2021, 11:26 pm
PETALING JAYA – Seorang wanita warga emas tidak dapat menahan sebak selepas kediamannya yang dilanda banjir lumpur yang teruk telah dibersihkan sekumpulan sukarelawan.
Menerusi perkongsian di laman Twitter @e_pull, wanita itu kelihatan menangis sebaik dia dan team mengucapkan selamat tinggal untuk beredar.
“Harini aku turun Hulu Langat Batu 19 untuk tolong apa yang mampu. Rumah makcik ni kami bersihkan sampai makcik ni tak dapat tahan sedih kami tinggalkan.
“Maaf cik, kami tak ckup masa untuk kemas semuanya, dia bersuami tp tak der anak,” ciapnya.
Menurutnya, pada awalnya mereka tidak merancang untuk singgah di rumah wanita berkenaan.
“Aku & team mmg tak der plan nk singgah rumah makcik ni, kami kebetulan lalu lorong ni, trus tanya ada apa nk tlg tak.. makcik ni ckp minta tolong bersihkan rumah dia.. then, kami terus stop kemaskan,” ujarnya.

Perkongsian itu mendapat reaksi yang positif daripada orang ramai yang turut meluahkan rasa sebak selepas mendapat tahu wanita tersebut tidak mempunyai anak dan hanya tinggal berdua bersama suami.
“Great job guys, airmata dia maknanya dia sgt2 berterima kasih & terhutang budi, mana larat nk buat kalau x de anak2 yg tlg,” ciap @nanisazy.
“Ni batu 23 bang. Btw, terima kasih tolong orang kampung saya. Murah rezeki abang n team,” ujar Toyt @RinggoKacak pula.
“Yesss u see malaysian..lepas dia tolong org dia yg ucap terima kasih.lain btol level ni,” komen @namasay. – K! ONLINE


Peluncur ombak maut diserang jerung di California
Oleh KOSMO!

26 Disember 2021, 9:00 pm
TELUK MORRO, CALIFORNIA – Seorang peluncur lelaki maut selepas diserang oleh seekor jerung di Teluk Morro, California pada malam sambutan Hari Krismas, lapor Badan Penyiaran Britain (BBC) semalam.
Polis tempatan berkata, mereka menerima aduan bahawa lelaki  ‘tidak menunjukkan tanda-tanda bernyawa selepas dia ditarik keluar dari dalam air’ di Teluk Morro Jumaat lalu.
Mangsa dipercayai merupakan seorang pemain sukan papan luncur berusia 31 tahun.
Lelaki  yang belum dikenal pasti identitinya itu disahkan meninggal dunia di tempat kejadian dan siasatan sedang dijalankan.
Pengunjung pantai telah diarah supaya tidak berada di dalam air selama 24 jam selepas kejadian itu.
Teluk Morro terletak kira-kira separuh perjalanan  di  antara San Jose dan Los Angeles.

“Ia satu kemalangan yang mengerikan.
“Mujur, cuaca dan angin telah ‘mengganggu’ ombak laut dan menyebabkan tidak ramai peluncur di situ. Kami telah menutup perairan untuk keselamatan,” kata pengarah peronda pelabuhan tempatan, Eric Endersby.
Terdapat beberapa serangan jerung di kawasan itu sejak beberapa tahun kebelakangan ini, tetapi ia dipercayai kematian pertama  sejak 2003. – Agensi


Tuan Ibrahim, lima ahli keluarga positif Covid-19
26 Disember 2021, 8:02 pm
PETALING JAYA – Menteri Alam Sekitar dan Air, Datuk Seri Tuan Ibrahim Tuan Man bersama lima ahli keluarga disahkan positif Covid-19.
Beliau yang juga Timbalan Presiden Pas berkata, dia dan empat anak serta seorang cucu disahkan telah dijangkiti virus berkenaan.
“Mohon doa semua. Saya, empat orang anak dan seorang cucu telah disahkan positif Covid-19. Kami telah menjalani kuarantin beberapa hari lalu.
“Seorang cucu selamat dilahirkan semalam, bagaimanapun dia disahkan negatif tetapi ibunya masih ditahan di Hospital Sungai Buloh. Doakan,” ujarnya melalui ciapan di laman Twitternya hari ini. – K! ONLINE


Rina Harun kembali sohor kini di Twitter
Oleh NOR AZIAH MAT NOH

26 Disember 2021, 8:28 pm
PETALING JAYA – Nama Menteri Pembangunan, Wanita, Keluarga dan Masyarakat, Datuk Seri Rina Harun kembali sohor kini di laman media sosial Twitter hari ini selepas satu video memaparkan beliau mencuci sebuah sekolah tular di laman media sosial.
Susulan itu, rata-rata pengguna media sosial memberikan pelbagai reaksi berbeza dengan ada di antara mereka mempersoalkan tindakan Rina mencuci salah satu bahagian bangunan sekolah yang dilihat sudah bersih.
“Dia ada tiga jurukamera dan seorang juruvideo untuk rekod dia cuci tempat yang dah bersih,” komen pengguna @judasbleeds.
“Yang cucinya seorang, yang tengok 10 orang, lima belah kiri, enam belah kanan, belakang jurukamera tidak tahu berapa orang lagi,” kata @scaredyzaq.
Terdahulu, menerusi video yang dimuat naik salah seorang pengguna media sosial @dylawok berdurasi 13 saat itu menerima lebih 17.5 ribu ciapan pengguna yang lain sehingga menyebabkan nama Rina menjadi bualan ramai.
Rata-rata pengguna media sosial berkongsi pendapat bahawa lebih sesuai jika tindakan terbabit dilakukan di rumah mangsa banjir yang dikotori lumpur dan selut. -K! ONLINE


Kanada catat rekod, beri status penduduk tetap kepada 400,000 individu
Oleh KOSMO!

26 Disember 2021, 8:30 pm
OTTAWA – Kanada mencatat rekod apabila memberikan hampir 400,000 individu status penduduk tetap di negara itu pada 2021, lapor laman berita Wion News semalam..
Ini merupakan kali kedua Kanada mencapai jumlah tersebut sejak  penubuhannya pada 1897.
Imigresen, Pelarian dan Kewarganegaraan Kanada (IRCC) mengesahkan perkara tersebut dalam satu kenyataan akhbar.
“Bagi menyokong pemulihan pasca pandemik Kanada dan melakarkan masa depan lebih makmur, kerajaan Kanada menetapkan sasaran untuk mengalu-alukan 401,000 pemastautin tetap baharu pada 2021, sebagai sebahagian daripada Pelan Tahap Imigresen 2021–2023.
“Menteri Imigresen, Pelarian dan Kewarganegaraan, Sean Fraser hari ini (semalam) mengumumkan bahawa Kanada telah mencapai sasarannya dan mengalu-alukan lebih 401,000 penduduk tetap baharu pada 2021  sekali gus melepasi rekod sebelumnya sejak dari 1913,” kata kenyataan itu.
Matlamat itu ditetapkan oleh pihak berkuasa sebelum pandemik bermula.

Matlamat asalnya adalah untuk mengalu-alukan hampir 341,000 penduduk baharu pada tahun 2020, namun Kanada hanya mampu mencapai 184,000 penduduk baharu ekoran penutupan sempadan akibat pandemik Covid-19.
Pihak berkuasa bagaimanapun menggandakan usaha untuk mencapai sasaran itu dan membantu orang ramai untuk datang ke Kanada, dan membawa masuk angka sasaran baharu iaitu 401,000 pendatang baharu.
“Pencapaian bersejarah ini amat penting dalam menghadapi pelbagai cabaran pandemik. Bermula daripada penutupan sempadan dan  penghijrahan global yang ditangguhkan disebabkan Covid-19.
“Namun, kakitangan IRCC memproses setengah juta permohonan pada 2021 bagi mencapai matlamat itu,” kata kenyataan itu lagi. – Agensi


Lebih sejam padam kebakaran sampah banjir
Oleh KOSMO!

26 Disember 2021, 10:35 pm
KLANG – Bomba mengambil masa lebih sejam memadamkan kebakaran lebih tiga tan sampah atau sisa buangan akibat banjir yang dibakar pihak tidak bertanggungjawab di tepi Jalan Meranti Bunga, Kapar di sini hari ini.
Pengarah Bomba dan Penyelamat Selangor, Norazam Khamis berkata, pihaknya terdahulu menerima panggilan kira-kira pukul 5.50 petang.
Katanya, sepasukan tujuh anggota bersama pegawai dari Balai Bomba dan Penyelamat Kapar kemudiannya dikejarkan ke lokasi kejadian dan tiba tujuh minit kemudian.
“Setibanya di lokasi didapati kebakaran melibatkan longgokan sampah dan sisa perabot yang telah rosak akibat banjir dengan anggaran keluasan 278 meter persegi.
“Berat kesemua sampah banjir itu dianggarkan lebih tiga tan dengan api berjaya dikawal pukul 7 malam,” katanya dalam kenyataan hari ini.
Jelas beliau, ini adalah kejadian kedua kebakaran melibatkan sisa atau sampah banjir di kawasan Kapar.

“Justeru, kita menasihatkan orang ramai agar tidak melakukan sedemikian yang dikhuatiri boleh menyebabkan kejadian tidak diingini,” katanya. -K!ONLINE


Asap tebal kebakaran kilang plastik gemparkan penduduk
Oleh MOHD SYALMIZI HAMID

26 Disember 2021, 9:11 pm
SEBERANG PERAI – Sebuah kilang plastik kitar semula di Kawasan Perusahaan Bukit Minyak, Bukit Mertajam di sini musnah dalam kebakaran petang tadi.
Kejadian kira-kira pukul 6 petang itu bagaimanapun dilaporkan tidak mengakibatkan sebarang kecederaan atau kemalangan jiwa.
Penduduk di kawasan sekitar turut gempar apabila asap hitam tebal dapat dilihat dari jarak sejauh kira-kira tiga kilometer dari lokasi kejadian.
Menurut jurucakap Jabatan Bomba dan Penyelamat negeri, pihaknya menerima panggilan kecemasan pada pukul 6.01 petang sebelum pasukan dari Balai Bomba dan Penyelamat (BBP) Bandar Perda bergegas ke lokasi kejadian.
“Apabila pasukan bomba tiba, didapati kebakaran melibatkan sebuah kilang pembuatan plastik kitar semula dengan anggaran keluasan 2,500 meter persegi.
“Kilang itu turut dianggarkan musnah sebanyak kira-kira 70 peratus,” katanya kepada pemberita hari ini.

Menurut jurucakap itu, usaha memadamkan kebakaran terpaksa dibantu oleh pasukan bomba dari BBP Sungai Bakap, Perai, Batu Kawan, Kepala Batas dan Bayan Baru selain beberapa pasukan bomba sukarela berhampiran.
Difahamkan, punca kejadian dan jumlah kerugian yang dialami pemilik kilang masih dalam siasatan. – K! ONLINE


Kanak-kanak maut kereta terjunam dalam sungai
Oleh NUR ANATI JUHARI

26 Disember 2021, 6:16 pm
JITRA – Seorang kanak-kanak lelaki berusia empat tahun maut selepas kereta dinaiki bersama keluarganya terjunam ke dalam Sungai Korok di sini hari ini.
Mangsa, Haraz Safiy Haniz disahkan meninggal dunia ketika menerima rawatan di Zon Merah Hospital Jitra pada pukul 12.20 tengah hari ini.
Sementara ibu bapa mangsa iaitu Haniz Mohamad, 35, dan Nurul Syahira Zamri, 34, masing-masing mengalami kecederaan ringan dan luka di dahi.
Seorang lagi anak mereka, Syafin Haadif, 2, masih dirawat di Zon Merah Hospital Jitra.
Ketua Polis Daerah Kubang Pasu, Superintendan Rodzi Abu Hassan memberitahu, pihaknya menerima panggilan berhubung kejadian pada pukul 11.29 pagi ini.
“Kita dimaklumkan terdapat satu kemalangan melibatkan sebuah kereta yang disyaki terbabas sendiri sebelum terjatuh ke dalam sungai di Jalan Sungai Korok.

“Siasatan awal di tempat kejadian mendapati kereta tersebut masih berada di tempat kejadian dan semua mangsa telah dikeluarkan dari kereta,” katanya di sini hari ini. – K! ONLINE


Russia denda Google hampir RM420 juta
Oleh KOSMO!

26 Disember 2021, 6:30 pm
MOSCOW –  Sebuah mahkamah Rusia mengenakan  denda hampir AS$100 juta(RM419.5 juta) ke atas Google dan kira-kira AS$30 juta (RM125.8 juta) terhadap syarikat induk Facebook, Meta kerana gagal memadamkan kandungan yang diharamkan oleh Moscow, lapor agensi berita United International Press kelmarin.
Mahkamah Daerah Taganasky itu mendenda Google sebanyak AS$97,776,000(RM410.1 juta) dan mengenakan penalti berjumlah AS$27,150,000 (RM113.8 juta) terhadap Meta selepas Rusia meningkatkan usaha mengawal kandungan online sejak setahun lalu.
Denda itu adalah berdasarkan peratusan pendapatan kedua-dua syarikat itu di Rusia sejak setahun lalu. Denda ke atas Google itu dipercayai yang terbesar seumpamanya setakat ini.
Kedua-dua firma berpangkalan di Amerika Syarikat itu diberi masa 10 hari untuk membuat rayuan.
Perkembangan itu berlaku selepas Rusia meningkatkan tekanan terhadap Google supaya memadamkan kandungan yang mempunyai kaitan dengan pemimpin pembangkang, Alexei Navalny.
Makkamah Rayuan Arbitrasi Kesembilan Rusia memutuskan pada bulan ini bahawa Google akan didenda sebanyak AS$13.5 juta (RM56.6 juta) sekiranya ia tidak  membatalkan keputusan untuk menyekat akaun YouTube saluran televisyen Rusia,  Tsargrad. Keputusan itu mengekalkan perintah mahkamah lebih rendah supaya saluran televisyen tersebut dikekalkan.

YouTube menyekat Saluran Televisyen Tsargrad pada 28 Julai 2020, manakala Google kemudian menjelaskan bahawa pengasas Tsargrad, Konstantin  Malofeev diletakkan di bawah senarai sekatan Amerika Syarikat.
Beliau dikenakan sekatan  berkaitan penglibatan Rusia dalam konflik di Ukraine. – AFP


Penunggang motosikal pamer aksi ‘Superman’ ditahan
Oleh MOHD. RAFIE AZIMI

26 Disember 2021, 6:54 pm
ALOR SETAR – Seorang remaja lelaki ditahan polis setelah video memaparkan aksinya menunggang motosikal ala ‘Superman’ tular di media sosial baru-baru ini.
Ketua Polis Daerah Kota Setar, Asisten Komisioner Ahmad Shukri Mat Akhir berkata, penunggang motosikal berusia 19 tahun itu ditahan di Ipoh, Perak pada Jumaat lalu.
Katanya, penahanan suspek adalah hasil kerjasama antara Jabatan Siasatan dan Penguatkuasaan Trafik (JSPT) Ibu Pejabat Polis Kontinjen (IPK) kedua-dua negeri.
“Aksi ‘Superman’ itu dipercayai dilakukan di Kilometer 46 Lebuh Raya Utara- Selatan arah selatan dalam daerah Kota Setar.
“Ia tular setelah video itu dipaparkan di laman Facebook MotoMalaya dua hari lepas,” katanya dalam satu kenyataan di sini hari ini.
Menerusi video berdurasi 41 saat itu, penunggang motosikal terbabit dilihat melakukan aksi ‘Superman’ dengan gelagatnya turut diketawakan individu yang merakam perbuatannya itu. -K! ONLINE


Tujuh negeri diramal ribut petir, hujan lebat
Oleh NOR AZIAH MAT NOH

26 Disember 2021, 6:07 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir berserta hujan lebat bagi tujuh negeri yang dijangka berlaku sehingga pukul 9 malam hari ini.
MetMalaysia dalam kenyataannya berkata, kesemua kawasan di Kuala Lumpur bakal berdepan dengan cuaca buruk sehingga malam ini.
“Di Selangor kawasan yang terlibat ialah Petaling, manakala di Perak kawasan dijangka terlibat ialah Larut, Matang, Selama, Kinta, Kampar dan Batang Padang.
“Selain itu, ramalan sama turut melibatkan kawasan Seremban, Negeri Sembilan dan Pontian di Johor” katanya di sini hari ini.
Dalam pada itu, beberapa kawasan di Sarawak iaitu Serian, Sibu, Dalat dan Matu di Mukah, Marudi di Miri dan Limbang mengalami cuaca yang sama.
Di Sabah pula, kawasan terlibat termasuk kawasan pedalaman Tenom dan Nabawan. – K! ONLINE


Polis siasat salah guna gambar Ain Husniza di Tumblr
26 Disember 2021, 7:04 pm
KAJANG – Polis melakukan siasatan terhadap kes salah guna gambar pelajar tingkatan lima, Nurain Husniza Saiful Nizam dengan kata-kata berunsur lucah di laman sesawang Tumblr yang didakwa dilakukan rakannya sendiri.
Ketua Polis Daerah Kajang, Asisten Komisioner Mohd. Zaid Hassan berkata, pelajar berusia 17 tahun itu telah membuat laporan polis di Ibu Pejabat Polis Daerah (IPD) Kajang semalam ekoran tidak berpuas hati dengan satu ciapan yang mengaibkan dirinya.
“Pengadu yang merupakan pelajar sekolah dimaklumkan rakannya bahawa gambar selfie mukanya telah disalahguna di dalam website Tumblr dengan kata-kata yang berunsur lucah dan mengaibkan melalui akaun instagram pengadu.
“Pengadu mengetahui perbuatan tersebut telah dilakukan oleh rakannya yang merupakan rakan bekas pelajar di sekolah lama.
“Suspek bagaimanapun telah memadamkan gambar berkenaan setelah diminta pengadu,” ujarnya dalam kenyataan hari ini.
Jelasnya, setakat ini pihak polis belum memanggil suspek untuk merakam keterangan.

Katanya, Kes disiasat di bawah Seksyen 509 Kanun Keseksaan (KK) dan Seksyen 233 Akta Komunikasi Multimedia 1998.
Terdahulu, Nurain Husniza Saiful Nizam bersama bapanya telah membuat laporan polis berhubung komen lucah terhadapnya di media sosial.
Bapanya, Saiful Nizam Ab Wahab dalam ciapan di laman Twitter berkata, individu yang memuat naik komen berbaur lucah tersebut dipercayai salah seorang rakan sekelas Nurain di sekolah lamanya. – K! ONLINE


Baby Shima dilabel ‘betina’, bantu orang guna duit haram
Oleh MOHAMMAD SHAHEMY AZMI

26 Disember 2021, 7:19 pm
PETALING JAYA – Penyanyi Baby Shima terkilan apabila niat baiknya menghulurkan sumbangan kepada mangsa banjir melalui jualan baju terpakai menggunakan platform TikTok mendapat kecaman hebat netizen.
Lebih menyedihkan, penyanyi berusia 26 tahun itu turut dilemparkan kata-kata kejian sehingga ada yang menuduh hasil jualan pakaian Baby Shima sebagai duit haram.
“Ramai yang ambil kerja Tuhan. Bila saya menari, ramai yang kecam. Bila saya bantu mangsa banjir pun saya tetap dimaki dengan teruk. Mungkin nama Baby Shima sesuai untuk dikecam,” katanya pemilik nama lengkapnya Nor Ashima Ramli ketika dihubungi dihubungi Kosmo! Online.
Pelantun agu Roadblock Hatiku itu juga mengakui terkejut membaca komen-komen netizen yang tetap mengeji dirinya walaupun ketika melakukan kerja kebajikan. Dia tidak faham mengapa dirinya menjadi sasaran netizen biarpun cuba melakukan kebaikan.
“Manusia bila kita tunjuk kita sedang bantu orang, dituduh kita riak. Kena hina hanya kerana kekurangan diri sendiri.
“Bila kita bantu senyap-senyap, kata kita tidak turun padang. Pada semua jangan menilai apa yang didermakan melalui kesalahan seseorang itu atau disebabkan penampilan mereka. Kita semua manusia biasa, tiada hak untuk menilai orang itu baik atau tidak,” ujarnya.

Shima dalam pada itu menasihati orang ramai dan juga dirinya sendiri supaya jangan cepat mencari kesalahan orang lain sedangkan diri sendiri juga melakukan kesalahan.
“Kepada semua dan kepada diri saya sendiri juga, jangan cepat mencari kesalahan orang lain. Kadang-kadang kita pun ada kesalahan yang kita buat dan lebih banyak daripada orang lain. Kita sendiri kena sedar,” jelasnya.
Melalui jualan baju terpakai, Baby Shima berharap dapat menyumbang kepada kelab peminatnya iaitu Babyshima Supporter untuk diagihkan terutama kepada mangsa banjir di Klang, Shah Alam dan Kuantan.
Terdahulu, Baby Shima mengambil inisiatif sendiri untuk menjual baju-baju terpakai miliknya dalam aplikasi TikTok untuk membantu peminatnya yang terkesan akibat bencana banjir.
Namun niat baik penyanyi itu telah dicemari dengan komen-komen negatif oleh netizen termasuk dituduh menggunakan wang haram untuk membantu mangsa banjir. – K! ONLINE


Batal janji temu selepas ‘Google’ latar belakang calon teman lelaki
Oleh KOSMO!

26 Disember 2021, 7:30 pm
LONDON – Seorang wanita yang sepatutnya keluar janji temu dengan seorang lelaki yang dikenalinya menerusi aplikasi pacaran, bertindak membatalkan pertemuan mereka selepas membuat carian berkenaan calon teman lelakinya itu di laman carian Google, lapor akhbar Mirror UK semalam.
Shaina Kay Cardwell menerusi akaun TikTok @shainakaycardwell mendedahkan, selepas mencari nama lelaki tersebut di internet, dia mendapati si lelaki sebelum ini pernah ditahan atas tuduhan menculik.
Cardwell kemudian segera membatalkan pertemuannya dengan lelaki itu.
“Saya mahu keluar janji temu dengan seorang lelaki yang dikenali menerusi aplikasi Hinge dan mendapati dia pernah ditahan kerana menculik,” katanya.
Video tersebut mendapat lebih 300,000 tontonan dengan pengguna TikTok meninggalkan pelbagai komen berkenaan kisah ‘menyeramkan’ yang dialami mereka.
“Seorang lelaki pernah merayu kepada saya untuk keluar bersamanya. Selepas saya ‘google’ namanya, saya dapati dia pernah ditahan kerana menyerang seorang pekerja syarikat kurier di rumahnya,” kata  seorang netizen.

“Saya pernah bertanya kepada seorang lelaki, apa akan berlaku sekiranya saya mencarinya di Google. Dia menjawab saya tidak akan menyukai apa yang saya temui. Dia terlibat dalam serangan seksual,” komen netizen lain. – AGENSI


Kes harian Covid-19 bawah 3,000
Oleh SITI A'ISYAH SUKAIMI

26 Disember 2021, 6:53 pm
PUTRAJAYA – Kes harian sekali lagi mencatatkan di bawah angka 3,000 dengan 2,778 kes menjadikan jumlah kumulatif kes Covid-19 sebanyak 2,741,179 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman web CovidNow.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran Facebook di sini hari ini. – K! ONLINE


Kanada intip 33 juta telefon rakyatnya
Oleh KOSMO!

26 Disember 2021, 6:00 pm
OTTAWA, Kanada – Kerajaan persekutuan Kanada mengaku mengintip secara rahsia pergerakan rakyatnya semasa perintah berkurung Covid-19 dengan menjejaki sebanyak 33 juta telefon bimbit, lapor akhbar New York Post semalam.
“Agensi Kesihatan Awam Kanada (PHAC) mengintip peranti tersebut untuk mengakses tindak balas orang awam semasa perintah berkurung Covid-19,” kata agensi berkenaan minggu lalu sekali gus mengesahkan  laporan mengenainya oleh penerbitan internet, Blacklock’s Reporter.
Menurut agensi Statistik Kanada, negara itu mempunyai seramai 38 juta penduduk.
“Bukti-bukti datang dari banyak sumber, dari negara-negara di seluruh dunia bahawa apa yang dilihat sebagai pengintipan (untuk tujuan keselamatan) pasca 9/11 kini diatasi oleh pengintipan pandemik,” kata penulis laporan bertajuk Pandemic Surveillance itu, David Lyon.
PHAC membeli data lokasi dan pergerakan daripada gergasi telekomunikasi Kanada, Telus untuk memahami kaitan antara pergerakan populasi dalam Kanada dan penularan Covid-19.
Organisasi kesihatan awam itu merancang untuk terus mengintip pergerakan rakyat Kanada untuk tempoh sekurang-kurangnya lima tahun akan datang dalam usaha mengawal penyakit berjangkit lain, mencegah penyakit kronik dan mengawasi kesihatan mental rakyatnya. – Agensi


Teleskop terbesar mulakan perjalanan 1.5 juta kilometer
Oleh KOSMO!

26 Disember 2021, 7:00 pm
KOUROU, Perancis – Teleskop angkasa lepas paling berkuasa di dunia dilancarkan menuju ke orbit luar pada jarak 1.5 juta kilometer dari Bumi semalam selepas pelancarannya tertangguh beberapa hari berikutan masalah teknikal.
Teleskop Angkasa James Webb meninggalkan Bumi bersama roket Ariane 5 dari Pusat Angkasa Kourou di Guiana Perancis. Teleskop itu mengambil masa 30 tahun dan menelan kos beberapa bilion dolar untuk dibina.
“Hari yang sungguh menakjubkan,” kata ketua misi saintifik Pentadbiran Aeronautik dan Angkasa Lepas Kebangsaan (NASA), Thomas Zurbuchen semalam.
NASA membina teleskop itu bersama-sama Agensi Angkasa Lepas Eropah(ESA) dan Agensi Angkasa Lepas Kanada(ACS).
Ketua ESA, Josef Aschbacher berkata, beliau amat gembira kerana pelancaran tersebut lancar dan roket Ariane 5 melakukan tugasnya dengan ‘amat baik’.
Teleskop Angkasa James Webb mengambil masa sebulan untuk sampai ke destinasi orbitnya.

Ia dijangka menghantar petunjuk baharu yang akan membantu saintis lebih memahami asal-usul alam semesta dan planet-planet menyerupai Bumi di luar sistem suria kita.
Presiden Amerika Syarikat, Joe Biden mengucapkan tahniah kepada NASA dan pasukan Webb berhubung kejayaan pelancaran tersebut.
Teleskop itu mempunyai diameter 6.5 meter atau tiga kali ganda saiz teleskop Hubble.
Ia mengorbit  lebih jauh daripada Hubble yang berada pada jarak 600 kilometer di atas Bumi sejak 1990.
Teleskop Angkasa James Webb dijangka memasuki perkhidmatan pada Jun 2022. – AFP


Kes pertama Omicron di Melaka
Oleh KOSMO!

26 Disember 2021, 4:03 pm
Oleh AMRAN MULUP
MELAKA – Kementerian Kesihatan (KKM) mengesan satu kes positif Covid-19 varian Omicron pertama di negeri ini membabitkan seorang wanita berusia 34 tahun yang baru pulang dari Arab Saudi selepas mengerjakan ibadah Umrah bersama suaminya.
Pengerusi Jawatankuasa Kesihatan dan Anti Dadah Melaka, Dr. Muhamad Akmal Saleh berkata, kementerian mengesan kes tersebut melalui ujian jujukan genom PCR (Genotyping Assay) yang dijalankan Institut Penyelidikan Perubatan (IMR), semalam.
Menurutnya, wanita berkenaan bersama suaminya telah dimasukkan ke wad isolasi di Hospital Melaka untuk tujuan pemantauan rapi dan keadaannya dilaporkan stabil.
Beliau berkata, wanita itu bersama suaminya melakukan Umrah dari 4 hingga 15 Disember lalu dan telah menjalani ujian swab PCR Covid-19 sewaktu tiba di Lapangan Terbang Antarabangsa Kuala Lumpur (KLIA), menaiki penerbangan Saudi Airlines (SV3842) kira-kira pukul 9.50 malam.
“Pasangan itu telah diarahkan menjalani perintah pengawasan dan pemerhatian di rumah selama tujuh hari. Namun tiga hari selepas menjalani ujian swab, mereka telah disahkan positif Covid-19.

“Kes tersebut dirujuk ke Pusat Penilaian Covid-19 (CAC) Bukit Serindit dan telah dibenarkan untuk menjalani kuarantin wajib di rumah kerana kes tersebut berstatus kategori 1 iaitu tidak bergejala.
“Namun semalam, kementerian mengesahkan hanya isteri pasangan itu sahaja yang positif varian Omicron manakala suaminya positif Covid-19. Mereka berdua telah ditempatkan ke wad isolasi di Hospital Melaka untuk pemantauan rapi dan keadaan dilaporkan stabil,” katanya dalam sidang akhbar di Pejabat Kesihatan Negeri, Wisma Persekutuan, Ayer Keroh di sini hari ini.
Mengulas lanjut, Muhamad Akmal berkata, hasil siasatan terdapat sembilan kontak rapat kepada pasangan itu melibatkan lapan ahli keluarga iaitu enam berada di negeri ini, manakala dua lagi tinggal di Kuala Lumpur turut mengerjakan umrah dan seorang lagi ialah pemandu van ejen Umrah.
Menurutnya, hasil ujian, lima daripada mereka disahkan positif Covid-19 iaitu empat di Melaka dan seorang di Kuala Lumpur.
Jelasnya, kesemua mereka telah diarahkan untuk menjalani perintah pengawasan dan pemerhatian di rumah dan dilaporkan berada dalam keadaan stabil.
Sehubungan itu, katanya, pihak Jabatan Kesihatan Negeri (JKN) masih menjalankan siasatan lanjut dengan terperinci terhadap kes pertama varian Omicron yang dikesan di negeri ini. -K! ONLINE.


BWI diperluas kepada KIR yang tidak berpindah ke PPS – Tengku Zafrul
Oleh MOHD. HUSNI MOHD. NOOR

26 Disember 2021, 5:32 pm
PUTRAJAYA – Kementerian Kewangan (MOF) menetapkan Bantuan Wang Ihsan (BWI) RM1,000 diberi bukan sahaja kepada Ketua Isi Rumah (KIR) di pusat pemindahan sementara (PPS) sebaliknya diperluaskan kepada KIR yang tidak berpindah ke PPS.
Menterinya Datuk Seri Tengku Zafrul Tengku Abdul Aziz berkata, kementerian juga memutuskan bahawa mangsa banjir boleh menuntut BWI setiap kali bencana menimpa berbanding hanya sekali sebelum ini.
Beliau berkata, bagi menyegerakan BWI kepada mangsa banjir, Agensi Pengurusan Bencana Negara (NADMA) telah menyalurkan peruntukan awal BWI sebanyak RM26.9 juta kepada semua negeri yang terjejas.
“MOF akan memastikan NADMA mendapat peruntukan yang mencukupi untuk memenuhi keperluan sebenar dan peruntukan awal RM100 juta telah disediakan untuk usaha pemulihan pasca-banjir, termasuk pembersihan, pembaikan kawasan perumahan dan infrastruktur awam.
“Malah, MOF pada 21 Disember 2021 telah mengeluarkan garis panduan berhubung kelonggaran kaedah perolehan untuk kerja pembaikan infrastruktur dan fasiliti awam yang rosak akibat banjir,” katanya menerusi kenyataan akhbar hari ini.
Beliau berkata, MOF menetapkan kadar BWI ditingkatkan daripada RM500 kepada RM1,000 bagi setiap KIR yang terjejas akibat banjir manakala, bantuan kematian kepada waris mangsa pula dinaikkan daripada RM5,000 kepada RM10,000. -K! ONLINE


Pembiayaan banjir tanpa faedah RM10,000
Oleh MUHAMMAD IKHWAN IDERIS

26 Disember 2021, 5:03 pm
PETALING JAYA – Jumlah pembiayaan peribadi tanpa faedah khas untuk mangsa banjir, BSN MyRinggit-i Banjir ditingkatkan kepada sehingga RM10,000 berbanding RM5,000 sebelum ini, susulan kenyataan terkini kerajaan.
BSN MyRinggit-i Banjir menawarkan kadar kosong peratus untuk tempoh pembiayaan 3.5 tahun termasuk moratorium enam bulan pertama ke atas pembayaran ansuran bulanan buat mangsa-mangsa banjir di seluruh negara.
Bank Simpanan Nasional (BSN) dalam satu kenyataan berkata, permohonan akan dibuka esok, 27 Disember 2021 dan mangsa banjir boleh memohon dengan melengkapkan borang secara dalam talian melalui laman web rasmi BSN, www.bsn.com.my.
“Bagi pemohon yang mempunyai masalah atau tidak mempunyai akses untuk ke laman web berkenaan, sila kunjungi cawangan BSN berdekatan bagi membuat permohonan.
“Dokumen yang diperlukan semasa permohonan adalah salinan kad pengenalan, salinan bil elektrik rumah yang terjejas dan surat pengesahan daripada Pegawai Daerah/JKKK/laporan polis berkenaan rumah yang terjejas,” katanya.
Menurut BSN, status permohonan akan dimaklumkan melalui sistem pesanan ringkas dan pemohon turut boleh menyemak status permohonan dari semasa ke semasa melalui laman web rasmi BSN.

Maklumat lanjut boleh didapati di www.bsn.com.my atau hubungi Pusat Perhubungan Pelanggan BSN melalui talian 1300-88-1900. – K! ONLINE


PM batal niat tunaikan umrah, fokus bantuan bencana
Oleh HARRITH HISHAM

26 Disember 2021, 4:56 pm
HULU LANGAT – Kerajaan telah mengarahkan beberapa anggota kabinet yang bercuti untuk pulang bagi membantu menyelesaikan masalah banjir yang dihadapi di seluruh negara.
Perdana Menteri, Datuk Seri Ismail Sabri Yaakob berkata, arahan itu dikeluarkan supaya fokus dapat diberikan kepada penduduk yang terjejas.
Dalam pada itu, Ismail menyatakan beliau yang juga berhasrat untuk bercuti telah membatalkan niatnya itu.
“Saya pun ada rancangan nak ke luar negara untuk tunaikan umrah pada 1 Januari tetapi saya sudah batalkan,” katanya pada sidang akhbar di sini hari ini.
Jelasnya lagi, menteri yang sudah balik dari luar negara perlu menjalani kuarantin terlebih dahulu.
“Kita tidak benarkan mereka untuk keluar dan setiap pergerakan perlu ikut prosedur operasi standard,” katanya dalam sidang akhbar di sini hari ini.-K! ONLINE.


Percaturan bijak bantu pengurus
Oleh KOSMO!

26 Disember 2021, 4:00 pm
Oleh IRFAN BURHANUDDIN
SAINGAN Fantasi Premier League (FPL) dijangka bertambah rancak apabila aksi Liga Perdana Inggeris (EPL) memasuki perlawanan yang dikenali sebagai Boxing Day yang sememangnya menjadi tradisi dalam kancah bola sepak di England.
Aksi EPL yang akan berlangsung malam esok pasti menjanjikan kehangatan dengan perlawanan tumpuan utama melibatkan pertemuan juara bertahan, Manchester City menentang Leicester City.
Bagaimanapun, sebarang perubahan perlu dilakukan dengan cermat terutama ketika dua perlawanan melibatkan Liverpool dan Leeds serta Watford menentang Wolverhampton terpaksa ditunda lagi ekoran Covid-19.
Justeru, Kosmo! memberikan beberapa tips bagi membolehkan para pengurus FPL melakukan pertukaran terbaik untuk memburu mata maksimum minggu ini.

PENJAGA GOL

AARON Ramsdale dijangka tidak berdepan masalah untuk memastikan gawang Arsenal tidak bolos apabila menentang kelab tercorot EPL musim ini, Norwich City.
PERTAHANAN
KIERAN Tierney sering kali melakukan hantaran lintang ke kawasan kotak penalti pasukan lawan dan berpotensi untuk meraih banyak mata menerusi bantuan jaringan. Joao Cancelo juga perlu kekal berada dalam pasukan FPL anda.
TENGAH
MASON Mount mungkin boleh menjadi pilihan terbaik apabila Chelsea bakal turun menentang Aston Villa dan prestasi semasa bintang muda ini terutama dalam mencipta umpanan gol pasti tidak akan mengecewakan.
PENYERANG
CRISTIANO Ronaldo pula mengetuai jentera serangan kerana dia berpeluang meledak banyak gol apabila menentang Newcastle malam esok memandangkan lawan itu adalah pasukan paling banyak dibolosi ketika ini.
KAPTEN
GABRIEL Martinelli ketika ini berada pada tahap terbaik selepas meledak tiga gol dalam dua perlawanan terakhir. Pemain sayap lincah ini dijangka mampu mengulangi kecemerlangan itu menentang Norwich malam esok.

FORMASI: 3-5-2
NILAI KESELURUHAN: £100 juta
KESEBELASAN UTAMA
Penjaga gol
Aaron Ramsdale (Arsenal) – £5.1
Pertahanan
Harry Maguire (Man. United) – £5.4
Joao Cancelo (Man. City) – £6.8
Kieran Tierney (Arsenal) – £4.7
Tengah
Bruno Fernandes (Man. United) – £11.6
Demarai Gray (Leicester) – £5.6
Son Heung-min (Tottenham) – £10.3
Gabriel Martinelli (Arsenal) – £5.3
Mason Mount (Chelsea) – £7.6
Penyerang
Neil Maupay (Brighton) – £6.0
Cristiano Ronaldo (Man. United) – £12.5
Simpanan
Robert Sanchez (Brighton) – £4.6
Armando Broja (Southampton) – £5.1
Ben Davies (Tottenham) – £4.5
Reece James (Chelsea) – £4.5

JADUAL PERLAWANAN
AHAD
LIVERPOOL lwn LEEDS
Perlawanan ditunda
WOLVES lwn WATFORD
Perlawanan ditunda
BURNLEY lwn EVERTON
Aksi berlangsung pada pukul 11 mlm
MAN. CITY lwn LEICESTER
Siaran langsung Astro 813, 11 mlm
NORWICH lwn ARSENAL
Siaran langsung Astro 811, 11 mlm
TOTTENHAM lwn C. PALACE
Siaran langsung Astro 812, 11 mlm
WEST HAM lwn SOUTHAMPTON
Aksi berlangsung pada pukul 11 mlm
ISNIN
A. VILLA lwn CHELSEA
Siaran langsung Astro 813, 1.30 pagi
BRIGHTON lwn BRENTFORD
Siaran langsung Astro 813, 4 pagi
SELASA
NEWCASTLE lwn MAN. UNITED
Siaran langsung Astro 813, 4 pagi


TNB: Rebat one off bagi bil Disember
Oleh HARRITH HISHAM

26 Disember 2021, 4:54 pm
HULU LANGAT – Seramai lebih 72,000 pelanggan domestik yang terkesan akibat bencana banjir baru-baru ini bakal menerima manfaat rebat 100 peratus secara one off bagi bil elektrik Disember ini.
Perdana Menteri, Datuk Seri Ismail Sabri Yaakob berkata, pelaksanan rebat 100 peratus oleh Tenaga Nasional Berhad (TNB) itu adalah untuk meringankan beban penduduk yang terjejas.
“Kita tahu rumah-rumah ini telah tenggelam lama di dalam air menyebabkan pelbagai kerosakan seterusnya menjadikan ia merbahaya.
“Sejak Jumaat lalu, TNB telah melaksanakan kerja pemeriksaan pendawaian secara percuma dengan sokongan Persatuan Rakan Niaga Strategik Malaysia (PERNISMA) dan kontraktor elektrik yang bertauliah.
“Saya juga minta TNB untuk membantu kediaman penduduk B40 yang terjejas akibat banjir supaya bekalan elektrik disambung semula.
Dalam pada itu, Ismail Sabri memaklumkan Perodua turut bersetuju untuk memberi diskaun 50 peratus untuk kos alat ganti serta kos upah percuma.

Sementara itu, Ismail turut mengalakkan syarikat-syarikat lain untuk mengikuti inisiatif tersebut bagi meringankan pemilik kenderaan yang ditenggelami air banjir.
“Saya difahamkan Menteri Kewangan sedang berunding dengan syarikat kereta lain seperti Proton dan sebagainya.
“Saya berharap syarikat lain dapat ikuti Perodua atau memberikan inisiatif yang lebih baik daripada Perodua,” ujarnya.-K! ONLINE.


Lelaki jalani 30 pembedahan plastik untuk kelihatan seperti Ricky Martin
Oleh KOSMO!

26 Disember 2021, 5:20 pm
BUENOS AIRES – Seorang lelaki di Argentina yang menjalani 30 pembedahan plastik untuk kelihatan seperti penyanyi popular, Ricky Martin mengakui dia mempunyai ketagihan pada pembedahan plastik, lapor akhbar Daily Star kelmarin.
Francisco Mariano Javier Ibanez dari Benavidez, Buenos Aires sebelum ini mendakwa, dia tidak mempunyai masalah ketagihan pada pembedahan plastik, sebaliknya ketagih terhadap ‘perasaan bagus selepas selesai menjalani pembedahan itu’.
Bagaimanapun, dalam satu temu bual bersama stesen televisyen Argentina, Cronica HD, lelaki yang mirip dengan Ricky Martin itu berkata, buat pertama kalinya, dia mengalami ketagihan dalam hidup.
“Saya fikir, dalam satu fasa kehidupan anda, masalah ketagihan akan berkembang sebelum ia menjadi lebih teruk.
“Apabila saya menjalani pembedahan, saya tahu ia adalah sesuatu yang sukar dan tidak sihat untuk saya,” katanya.
Ibanez yang membelanjakan wang sebanyak £7,290 (RM40,941) untuk prosedur kosmetik berkata,  keinginannya untuk kelihatan seperti Ricky Martin bermula sejak dahulu lagi, apabila orang ramai menyatakan bahawa terdapat persamaan antara dia dan penyanyi kelahiran Puerto Rico itu.

“Ia bermula sejak dahulu apabila orang ramai mula memberitahu wajah saya mirip penyanyi itu.
“Pada mulanya, saya menganggapnya sebagai satu gurauan, namun saya mula melakukan beberapa perubahan dan persamaan itu semakin ketara,” katanya.
Dia juga mendedahkan mula menjalani pembedahan plastik selepas menderita obesiti pada usia 12 tahun.
Ibanez berkata, makan berlebihan adalah mekanisme pertahanannya terhadap sikap ganas bapanya. – AGENSI


70 peratus menara telekomunikasi terjejas banjir dibaik pulih
Oleh NOR AINNA HAMZAH

26 Disember 2021, 5:01 pm
JELEBU – Lebih 700 daripada kira-kira 1,000 buah menara telekomunikasi yang terjejas banjir sehingga mengalami kerosakan dan gangguan kepada liputan telekomunikasi telahpun dibaik pulih.
Menteri Komunikasi dan Multimedia, Tan Sri Annuar Musa berkata, baki menara telekomunikasi yang lain pula dijangka mengambil masa sekurang-kurangnya 10 hari lagi untuk dibaik pulih disebabkan beberapa faktor.
Menurutnya, faktor tersebut termasuklah jalan perhubungan terputus ke menara tersebut, tiada bekalan elektrik selain kerosakan infrastruktur yang menyebabkan kabel fiber optik yang terputus.
“Tiga isu yang utama, iaitu jalan perhubungan yang terputus, kita nak pergi ke menara itu tidak dapat. Kemudian walaupun menara tersebut telah dibaiki namun elektrik tidak ada kerana belum dipasang oleh pihak Tenaga Nasional Bhd. (TNB) dan menyebabkan menara pemancar tidak dapat berfungsi.
“Ketiga, infrastruktur yang rosak telah sebabkan kita punya fiber optik terputus, itu mengambil masa minimum 10 hari, untuk kita tempah, pasang balik serta mengesan kawasan yang mana, selagi air tidak surut tidak boleh kesan di mana yang putus,” katanya.
Beliau berkata demikian kepada pemberita selepas melawat dan menyerahkan barangan bantuan kepada mangsa banjir di Balai Raya Kampung Chennah, Titi, di sini hari ini.

Annuar berkata, daripada 1,000 buah menara telekomunikasi yang terjejas tersebut, 560 buah adalah di Pahang manakala 68 buah berada di Negeri Sembilan.-K! ONLINE.


Projek EKVE punca banjir di Hulu Langat
Oleh HARRITH HISHAM

26 Disember 2021, 3:28 pm
HULU LANGAT – Banjir lumpur yang melanda daerah Hulu Langat baru-baru ini dipercayai berpunca daripada projek Lebuh Raya Lembah Klang Timur (EKVE) selain faktor hujan lebat.
Perdana Menteri, Datuk Seri Ismail Sabri Yaakob berkata, pembinaan lebuh raya itu telah mengakibatkan longkang tertutup sekali gus mengganggu sistem saliran di kebanyakan kawasan di sini.
“Banjir ini bukan sahaja akibat taburan hujan semata-mata tetapi pembinaan lebuh raya EKVE berdekatan Taman Sri Nanding juga menyebabkan banjir berlaku dengan cepat.
“Selain mendalamkan sungai, kita juga akan membina benteng-benteng di tepi sungai untuk mengurangkan limpahan air,” katanya.
Dalam pada itu, Ismail Sabri turut menasihati penduduk untuk segera berpindah sekiranya mendapat amaran daripada pihak berkuasa.
“Terdapat segelintir penduduk yang tidak mahu berpindah kerana bagi mereka banjir ini adalah suatu perkara biasa dan saya harap jika amaran dikeluarkan selepas ini, penduduk kena akur dan pindah sebagai persediaan awal,” jelasnya.- K! ONLINE.


Penjawat awam ditahan rogol dua beradik
Oleh SHAMSUL KAMAL AMARUDIN

26 Disember 2021, 3:51 pm
LUMUT – Seorang penjawat awam ditahan kerana disyaki merogol dua beradik dalam kawasan belukar di Ayer Tawar dekat sini dalam kejadian yang berlaku enam hari lalu.
Lelaki berusia 21 tahun yang bertugas di Kota Samarahan, Sarawak itu sedang bercuti serta berada di daerah Manjung telah ditahan kira-kira pukul 2.20 petang semalam.
Ketua Polis Perak, Datuk Mior Faridalathrash Wahid berkata, polis menerima aduan daripada dua mangsa berusia 37 dan 20 tahun mengadu dirogol suspek pada pukul 2.38 pagi pada 21 Disember lalu.
“Kejadian berlaku di sebuah kawasan belukar di tepi jalan Kampung Paya Nibong, Ayer Tawar.
“Ketika kejadian, dua adik beradik itu menaiki sebuah motosikal untuk pulang ke rumah pada pukul 12.05 tengah malam sebelum ditahan suspek yang juga menaiki sebuah motosikal di laluan tersebut,” katanya dalam satu kenyataan hari ini.
Menurut beliau, suspek mengugut akan membunuh mangsa jika tidak mengikut arahannya sebelum dirogol.

Jelasnya, hasil maklumat, sepasukan anggota dari Jabatan Siasatan Jenayah Ibu Pejabat Polis Kontinjen (IPK) Perak telah berjaya mengesan dan menangkap suspek.
Beliau memberitahu polis turut merampas pakaian dan kenderaan yang digunakan suspek ketika kejadian tersebut.
Menurutnya, suspek direman selama tujuh hari bernula semalam manakala kes tersebut disiasat di bawah Seksyen 376 dan 392 Kanun Keseksaan. -K! ONLINE.


2 kes Omicron dikesan di Johor
Oleh MOHAMAD FAIZAL HASHIM

26 Disember 2021, 2:07 pm
JOHOR BAHRU – Jabatan Kesihatan Negeri Johor (JKNJ) mengesan dua kes Omicron dalam kalangan jemaah umrah yang tiba dari Arab Saudi di negeri ini, semalam.
Pengerusi Jawatankuasa Kesihatan dan Alam Sekitar negeri, R. Vidyananthan berkata, kedua-dua kes tersebut merupakan pasangan suami isteri yang menunaikan umrah pada 4 Disember lalu.
Katanya, pasangan terbabit pulang ke tanah air melalui Lapangan Terbang Antarabangsa Kuala Lumpur (KLIA) pada 16 Disember lalu.
“Ujian Saringan Polymerase Chain Reaction (PCR) di Pintu Masuk Antarabangsa KLIA yang dijalankan telah dikesan positif pada 18 Disember lalu. Kini kedua-dua mereka sedang menjalani isolasi di rumah di Johor Bahru.
“Kesemua kontak rapat kepada kedua-dua kes juga telah dikenal pasti dan telah diberikan arahan pengasingan dan pemerhatian di rumah,” katanya dalam kenyataan hari ini.
Terdahulu, Menteri Kesihatan Khairy Jamaluddin Abu Bakar dilaporkan berkata, terdapat pertambahan sebanyak 49 kes baharu Omicron di Malaysia.

Mengulas lanjut, Vidyananthan berkata, sampel PCR tersebut kemudiannya telah dihantar ke Institue Of Medical Research (IMR) bagi menjalani proses jujukan genom dan keputusan kemudiannya didapati positif Omicron.
Susulan perkembangan terbaharu ini, beliau berkata, JKNJ ingin mengingatkan agar semua rakyat Johor yang pulang dari luar negara khususnya dari umrah, untuk mematuhi arahan kuarantin wajib yang diberikan.-K! ONLINE.


Kami dikelilingi pengumpat, pencela – Ibu Puteri Balqis
26 Disember 2021, 2:59 pm
PETALING JAYA – Ibu kepada pelakon Puteri Balqis, Norashikin tampil bersuara mempertahankan anaknya selepas dikecam hebat kononnya telah terpesong jauh daripada landasan agama.
Norashikin atau nama sebenarnya, Norashikin Mohd. Aziz menjawab teguran daripada seorang ustaz mewakili para netizen yang sejak minggu lalu tidak berhenti mengkritik dan mempersoalkan imej Puteri Balqis sehingga ada yang menyelar pelakon muda itu sebagai remaja bermasalah.
“Salam kepada Ustaz Sulaiman. Terima kasih DM (mesej peribadi) anak saya Puteri Balqis. Illuminati? Liberal? Underground? Serta pelbagai lagi spekulasi. Pastinya kami punya pengetahuan tentang semua itu. Tapi untuk menjadikan semua itu cara hidup kami, 200 peratus jauh sekali.
“Malah kami tidak berminat untuk berstu dalam sesebuah organisasi. Paling ‘havoc’ kami Cuma pergi ke kedai mamak sahaja. Malah saya sendiri amat tidak menyukai tempat yang dipenuhi manusia,” jelas Norashikin menerusi beberapa hantaran yang dikongsikan dalam InstaStory milik Puteri Balqis,
Menjawab tentang tuduhan tentang keluar daripada ajaran Islam kerana dipengaruhi golongan Kristian, Norashikin menegaskan bahawa dia tidak akan sesekali membiarkan perkara itu dilakukan oleh Balqis.
NORASHIKIN (kiri) tidak akan membiarkan Balqis melakukan kesalahan sama seperti yang pernah dilakukannya sebelum ini.
Biarpun mengakui diri sendiri banyak kekhilafan termasuk mencacah tatu pada badan, Norashikin bertegas tidak akan membenarkan anak perempuannya melakukan kesalahan sama seperti yang pernah dilaluinya sebelum ini. Norashikin bagaimanapun tidak memperincikan apakah kesilapan silam yang pernah dilakukannya.

“Setiap agama itu mempunyai keindahan masing-masing. Tidak akan sesekali anak muda bernama Puteri Balqis itu keluar daripada agamanya. Zahirnya saya sebagai ibu itu nampak bertatu, liar, dark (dalam kegelapan), tapi mana mungkin saya akan membiarkan anak saya mengulangi kesilapan saya.
“Pastinya saya akan jaga dengan penuh kasih sayang. Sebelum ini saya berdiam diri kerana apabila saya bercakap, orang kata ibu masuk campur. Bila anak bercakap, sama sahaja jadinya,” katanya.
Ujar Norashikin lagi, dia mengakui bahawa kehidupannya dikelilingi dengan persekitaran yang tidak baik dek kerana manusia-manusia yang suka bercakap belakang.
“Ya. Kami di sekeliling kami penuh dengan pengumpat dan pencela. Kami lari daripada golongan manusia yang selepas sujudnya, selepas meraung berdoa, lalu mereka kembali berkumpul menghina sesama manusia,” jelas Norashikin.
Bahkan, wanita itu juga menolak dakwaan bahawa Balqis yang kini berusia 14 tahun terjebak dengan ikutan (trend) anak-anak muda masa kini seperti pengaruh daripada media sosial, TikTok.
“Anak saya tidak bergantung pada mana-mana trend terutamanya dalam TikTok. Mengapa tidak anak-anak mereka. Maaf jika sensitif. Nama sahaja bertudung, tapi bergoyang sakan di TikTok.
“Bertudung, tetapi tidak malu segan bercium di TikTok,” ujarnya.
Dalam perkongsian tersebut, Norashikin juga melahirkan rasa kesal apabila pelakon yang terkenal menerusi drama Akulah Balqis itu dihina kerana tidak mendapatkan pendidikan normal di sekolah berbanding anak-anak orang lain.
Norashikin menegaskan bahawa, Norashikin berkata bahawa dia serta anaknya masih insan yang sama, namun memilih untuk menjadi manusia keseorangan (solitude) kerana keadaan yang berlaku di sekeliling mereka.
“Kami percaya ramai yang seperti kami. Menghindarkan diri daripada manusia-manusia, tetapi mencari manusia yang indah sifat mereka untuk dijadikan sahabat.
“Jika ada terbnampak kami di mana-mana, datang sahaja pada kami tanpa mengasari kami, agar kami tahu kami masih lagi dikasihi manusia lain,” ujarnya.
Terdahulu, nama Puteri Balqis serta ibunya menjadi topik hangat bualan netizen apabila dikatakan telah tersasar jauh daripada landasan agama Islam.
Penampilan pelakon yang pernah memenangi trofi Pelakon Wanita Terbaik pada Anugerah Televisyen Asia ke-19 itu turut menarik perhatian apabila berkongsi foto memakai skirt pendek dan berstoking panjang berwarna hitam yang dihiasi corak tengkorak dalam Instagram miliknya.
Bahkan, netizen turut mempersoalkan penampilan ibunya yang dilihat mempunyai tatu di kedua-dua tangannya. – K! ONLINE


Tiada pengeluaran KWSP – PM
Oleh HARRITH HISHAM

26 Disember 2021, 2:31 pm
HULU LANGAT – Kerajaan ketika ini tidak berhasrat meluluskan pengeluaran wang daripada Kumpulan Wang Simpanan Pekerja (KWSP) berjumlah RM10,000, meskipun ramai yang terjejas dengan banjir.
Perdana Menteri, Datuk Seri Ismail Sabri Yaakob berkata, meskipun ramai mangsa terjejas dengan banjir, namun rakyat berisiko menjadi miskin tegar ketika bersara nanti.
Menurutnya, kerajaan sudah menyediakan pelbagai bantuan dan dana mencukupi untuk membantu mangsa banjir di seluruh negara serta bersedia menambah peruntukan.
“Ada banyak kemudahan diumumkan kepada mangsa banjir. Jika ada yang mahu buka perniagaan, TEKUN menawarkan pinjaman mudah RM10,000 tanpa faedah dan moratorium selama setahun.
“Bagi yang mahu beli barang keperluan rumah, Bank Simpanan Nasional (BSN) menawarkan pinjaman persendirian RM10,000 tanpa faedah, dan moratorium selama enam bulan.
“Kerajaan sudah sediakan kemudahan ini. Jika apa yang disediakan ini digunakan, Insya Allah manfaat akan dapat kepada semua mangsa banjir,” katanya dalam sidang akhbar di sini hari ini.

Dalam pada itu, Ismail Sabri memaklumkan kerajaan akan pertimbangkan cadangan supaya proses pemohonan bantuan pasca banjir dilakukan secara dalam talian.
Jelasnya lagi, kerajaan akan meletakkan insinerator bergerak atau mudah alih di kawasan banjir bagi melupuskan sampah-sarap.
“Alat itu akan diperbanyakkan di kawasan banjir berbanding sekarang yang hanya terdapat di Bukit Changgang dan Banting,” katanya. -K!ONLINE


Ini bukan masa nak ‘double standard’ – Azhan Rani
Oleh MOHAMMAD SHAHEMY AZMI

26 Disember 2021, 1:45 pm
PETALING JAYA – Pelakon berbakat besar Azhan Rani menyelar sikap sesetengah pihak yang masih mengamalkan sikap ‘double standard’ atau pilih bulu walaupun ketika negara sedang teruji dengan musibah banjir.
Seperti yang dimuat naik pelakon tersebut dalam Instagram miliknya, Azhan, 45, berkongsi tangkap layar mengenai dakwaan ada mangsa banjir dikerah untuk membersihkan kawasan perumahan mereka sebelum dikunjungi orang kenamaan atau VIP.
“Baru dapat lunjur kaki balik dari penggambaran, aku terbaca ini (status Twitter). Masha-Allah, entahlah sahih atau tidak. Tapi aku percaya mana-mana tempat pun mesti ada cerita.
“Teringat perbualan telefon aku tentang seorang sahabat di Bentong, Pahang. Katanya sejak kejadian banjir sampai hari ini bekalan elektrik masih belum disambung,” tulis Azhan.
Kata pelakon drama Nur itu lagi, seharusnya golongan VIP yang datang ke lokasi bencana atas tujuan untuk membantu tidak perlu dirai dengan majlis sambutan bagi menjimatkan kos.
“Nama pun nak datang bantu, datang sahaja. Kos upacara sambutan pada aku dapat jimatkan banyak wang ringgit dan tenaga ramai orang,” katanya.

Menerusi hantaran terbaharunya, Azhan berkongsi tangkap layar responds pengguna Whatapps berhubung  dakwaan mangsa banjir tentang aktiviti pembersihan di kawasan terjejas disebabkan kunjungan orang kenamaan di sebuah kawasan di Selangor.
Menyedari lumrah kehidupan, Azhan mengakui percaya, di mana-mana pun, pasti ada golongan bawahan yang akan cuba menimbulkan kekaguman atasan menerusi setiap usaha yang dilakukan. Budaya sedemikian dirasakan menjadi punca kepada para pemimpin terlepas pandang situasi sebenar kesusahan rakyat.
“Aku sendiri percaya mana-mana tempat pun yang kat bawah akan cuba kagumkan orang atasan apa yang dia boleh buat. Cuma dengan ada budaya ni la rasanya pemimpin-pemimpin berjiwa rakyat ni selalu terlepas pandang apa situasi sebenar yang patut mereka tahu.
“Kita hentikan kebencian. Kita sama-sama perbaiki. yang mampu kita tolonglah yang memerlukan walaupun dengan sepotong doa. Insya-Allah,” tulis Azhan.
Terdahulu, tular dalam media sosial ciapan seorang individu apabila mendakwa penduduk yang terjejas banjir diarahkan untuk membersihkan kawasan kediaman mereka yang terjejas disebabkan jadual kunjungan golongan VIP. – K! ONLINE


Banjir: Jumlah korban cecah 47 orang
26 Disember 2021, 1:57 pm
PETALING JAYA – Polis Diraja Malaysia (PDRM) hari ini merekodkan satu lagi kes kematian melibatkan mangsa banjir di negeri Pahang.
Ketua Polis Negara, Tan Sri Acryl Sani Abdullah Sani berkata, pertambahan itu
menjadikan jumlah keseluruhannya mencecah 47 kematian setakat pukul 1 tengah hari.
“Daripada jumlah itu, 25 kematian direkodkan di Selangor, Pahang (19) dan Kelantan (tiga).
“Selain itu, lima mangsa melibatkan lelaki dewasa yang dilaporkan hilang di Pahang masih belum dijumpai setakat ini,” ujarnya. – K! ONLINE.


KPM sedia kaji semula pembukaan sekolah sesi 2021/2022
Oleh SUBKHI SUDARJI

26 Disember 2021, 1:50 pm
PUTRAJAYA – Sesi persekolahan penggal ketiga 2021/2022 yang dijadualkan bermula pada 9 dan 10 Januari 2022 mungkin akan ditangguhkan lagi bergantung kepada keadaan sekolah yang masih belum bersedia digunakan ekoran kerosakan teruk akibat banjir.
Menteri Kanan Pendidikan, Datuk Dr. Radzi Jidin berkata, kementeriannya bagaimanapun akan meneliti keperluan tersebut sekiranya terdapat mana-mana sekolah yang memerlukan tempoh penangguhan bagi sesi penggal ketiga 2021/2022 itu.
Radzi berkata, beliau telah mengadakan lawatan ke sekolah di Seri Muda, Shah Alam dan Putra Height yang terjejas teruk dan mendapati bahagian bawah sekolah yang dinaiki air turut mengalami kerosakan pada infrastruktur seperti perabot, komputer dan buku teks.
“Kementerian Pelajaran Malaysia (KPM) telah membuat keputusan agar perkara ini diberi perhatian segera agar dapat diselesaikan secepat mungkin sebelum sesi persekolahan dibuka.
“Kita harap pihak sekolah bekerjasama dengan Pejabat Pendidikan Daerah (PPD) dan Jabatan Pendidikan Negeri (JPN) untuk memperincikan keperluan persekolahan yang rosak bagi memudahkan KPM menyalurkan bantuan,”katanya.
Beliau berkata demikian kepada pemberita ketika ditemui pada Program Berkhatan Komuniti Putrajaya di Dewan Presint 18/R, di sini hari ini.

Program anjuran Perikatan Nasional (PN) Putrajaya itu telah disertai oleh 100 kanak-kanak dari sekitar kawasan ini.
Untuk rekod, sebelum ini KPM menetapkan sesi penggal ketiga akan bermula pada 2 Januari 2022 bagi sekolah Kumpulan A dan 3 Januari 2022 bagi Kumpulan B,namun ditangguhkan selama seminggu berikutan banjir besar yang melanda beberapa negeri di seluruh negara.
Ekoran itu, sesi persekolahan bagi sekolah Kumpulan A akan bermula pada 9 Januari 2022 manakala Kumpulan B pula pada 10 Januari 2022 yang juga akan dilaksanakan secara penggiliran.
“Kementerian akan mengumumkan dalam masa terdekat kelas mana yang perlu digilirkan dan secara umumnya akan masih ada sistem penggiliran sesi persekolahan bagi memastikan ia berlangsung secara teratur dan selamat,” ujar beliau.- K! ONLINE.


Sukarelawan UPSI dikerah bantu mangsa banjir
Oleh ZAKI SALLEH

26 Disember 2021, 2:10 pm
TANJUNG MALIM – Sukarelawan Universiti Pendidikan Sultan Idris (UPSI) terus memainkan peranannya sebagai barisan hadapan universiti berkenaan apabila turut terbabit dalam misi membantu mangsa banjir di Teluk Intan dan Lembah Klang.
Naib Canselor UPSI, Prof. Datuk Dr. Md Amin Md Taff berkata, pihaknya telah menggerakkan ResQ Team sejak tujuh hari lalu bersama sukarelawan membabitkan kakitangan dan pelajar bermula dengan kawasan Lembah Klang.
“Alhamdulillah, usaha kami ini mendapat perhatian dan sokongan terutama daripada masyarakat dan warga UPSI melibatkan pelajar dan kakitangan yang sentiasa bersiap siaga dalam membantu mangsa banjir kali ini.
“Kita juga mengalu-alukan sumbangan berbentuk kewangan, barangan dan tenaga dalam kerja-kerja pembersihan yang memberi seribu satu makna kepada penduduk yang terjejas,” ujarnya dalam satu kenyataan di sini.
Sementara itu menurut Timbalan Naib Canselor (Hal Ehwal Pelajar dan Alumni) UPSI, Prof. Madya Dr. Norkhalid Salimin, kumpulan pertama sukarelawan UPSI dikerah ke Shah Alam, diikuti Bentong di Pahang, Jeram, Kuala Slim, Hulu Langat dan kini ke Teluk Intan serta Kuala Selangor.
Menurut beliau, sukarelawan berkenaan bergerak dengan pasukan ResQ UPSI yang lengkap dengan pelbagai alat bagi memudahkan kerja-kerja menyelamat dan membersihkan rumah penduduk.

“Pada masa sama kita telah menyampaikan 50 pek bantuan di PPS SMART, Kampung Glouster, Changkat Jong, dan Stor Bencana Pusat Pejabat Kebajikan Hilir Perak, Teluk Intan.
“Pihak ResQ Team menerima sumbangan 650 pek makanan bernilai RM10,000 daripada Mydin USJ hasil usaha Ahli Lembaga Pengarah Universiti, Datuk Seri Ahmad Burak bagi diagihkan pada mangsa banjir di Kuala Selangor,” ujarnya. -K! ONLINE.


Amaran angin kencang, laut bergelora hingga Jumaat
Oleh NOR AZIAH MAT NOH

26 Disember 2021, 1:40 pm
PETALING JAYA – Jabatan Meteorologi Malaysia (MetMalaysia) mengesahkan amaran angin kencang dan laut bergelora kategori pertama dan kedua telah dikeluarkan di kawasan perairan Tioman, Bunguran, Reef South, Layang-layang, Labuan, Sulu, Palawan, Condore dan Reef North.
Amaran tersebut dikeluarkan disebabkan luruan angin monsun dijangka berlaku sepanjang minggu ini terutamanya di sekitar kawasan perairan laut China Selatan berikutan terdapat satu sistem bertekanan rendah menyebabkan hujan berterusan di beberapa kawasan.
Jelasnya, keadaan ini adalah berbahaya kepada bot-bot kecil, sukan dan rekreasi laut berikutan ketinggian ombak boleh mencecah sehingga 4.5 meter di kawasan perairan yang berkenaan.
“Angin kencang dari Timur Laut itu turut menyebabkan hujan berterusan di Sabah Timur dan Sarawak Barat bermula esok sehingga Khamis.
“Susulan itu MetMalaysia turut mengeluarkan amaran cuaca peringkat waspada bagi kawasan Sabah Timur termasuk Kudat, Sandakan (Telupid, Kinabatangan dan Beluran) serta Tawau di Lahad Datu,” katanya.
Jelasnya, di Semenanjung Malaysia pula hujan berterusan dijangka berlaku di Johor, Pahang, Terengganu dan Kelantan selama dua hari sehingga Khamis.

Oleh itu katanya, orang awam di kawasan yang terlibat dinasihatkan supaya berwaspada berikutan hujan berterusan dijangkakan boleh berlaku di kawasan yang berkenaan dalam tempoh amaran ini berkuat kuasa.- K! ONLINE.


Pokok keladi lagi untung daripada emas
Oleh NOR AZIAH MAT NOH

26 Disember 2021, 1:45 pm
PETALING JAYA – Seorang wanita berkongsikan teknik menjual anak pokok keladi sehingga boleh mendapat keuntungan sebanyak RM7,000.
Menerusi perkongsian di media sosial melalui pengguna @Mavilla88, wanita itu menjelaskan minat dan hobi beliau membela pokok keladi mampu menjana wang yang banyak hasil penjualan anak keladi.
“Jika beli pokok keladi induk berharga RM2,000, sekali beranak tujuh pokok dan kesemua dijual dengan harga RM1,000 setiap anak pokok, maka keuntungan mencecah RM7,000.
“Emas beli RM2,000 jual balik lepas tiga bulan dah ditolak RM1,500 harga barangan terpakai,” katanya melalui video itu.
Namun, hasil perkongsian itu mendapat reaksi yang berbeza-beza dalam kalangan pengguna media sosial yang lain kerana dikhuatiri pokok keladi itu mati.
“Beli pokok RM2,000 lepas itu mati, siapa nak jawab,” ujar pengguna @Doubledaniel.

“Emas terdesak boleh terus jual kalau pokok kena cari orang, terpaksa tunggu lagi. Duit banyak mana pun takkan pernah cukup,” komen pengguna @Ayieyie_Perl.
“Pokok-pokok ini ada peminat tersendiri sebab perasaan jaga pokok lain, hobi setiap orang tidak sama, itu pun asyik nak perli,” kata @Marwani2111.
Jelas wanita pencinta pokok keladi itu, duit hasil keuntungan menjual anak pokok keladi boleh dilaburkan di tempat lain seperti pelaburan emas.
Tambah beliau, ini bagi memastikan kewangan stabil serta menghentikan kegusaran pengguna media sosial yang lain berkenaan isu pokok keladi mati.- K! ONLINE.


Kerajaan wujudkan pasukan petugas khas pasca banjir
Oleh HARRITH HISHAM

26 Disember 2021, 1:37 pm
HULU LANGAT – Kerajaan bersetuju mewujudkan sebuah pasukan petugas khas pasca banjir dan persediaan bencana gelombang kedua bagi menyegerakan bantuan kepada penduduk yang terjejas di seluruh negara.
Perdana Menteri, Datuk Seri Ismail Sabri Yaakob berkata, pasukan itu akan dipengerusikan Ketua Setiausaha Negara (KSN), Tan Sri Mohd. Zuki Ali dianggotai bersama agensi kerajaan seperti Angkatan Tentera Malaysia, Polis Diraja Malaysia dan Jabatan Bomba dan Penyelamat Malaysia.
“Kita lihat kerja-kerja pasca banjir ini adalah lebih rumit dan memerlukan koordinasi yang lengkap dan sempurna dengan kerjasama agensi dan pertubuhan bukan kerajaan (NGO).
“Ia supaya pembahagian sumbangan dan bantuan wang ihsan serta membaik pulih rumah dapat dilakukan dengan segera.
“Jadi saya bersetuju untuk menubuhkan pasukan khas pasca banjir dan persediaan kemungkinan banjir gelombang kedua,” katanya pada sidang akhkbar di sini hari ini.
Menurutnya, pasukan itu akan ditubuhkan secepat mungkin agar tidak berlaku kelewatan membabitkan aspek penyaluran bantuan kepada penduduk yang terjejas.

Dalam pada itu, Ismail menegaskan bantuan yang diumumkan baru-baru ini bukan sahaja akan diberikan kepada mangsa yang berada di Pusat Perpindahan Sementara (PPS) malah kepada semua yang terjejas.
“Sesiapa yang terjejas akibat banjir, segera laporkan kepada Agensi Pengurusan Bencana Negara (NADMA) dan pegawai daerah atau mengubungi ketua kampung supaya bantuan dapat disalurkan segera,”jelasnya.
Justeru itu, beliau meminta semua kementerian dan agensi berkaitan untuk menyegerakan proses bantuan kepada mangsa banjir.
“Saya tidak mahu ada karenah birokrasi yang akhirnya menyusahkan orang ramai sedangkan mangsa banjir ini telah pun susah. Jadi jangan menyusahkan mereka kerana kerajaan sudah menyediakan sumber kewangan yang mencukupi untuk membantu mereka yang terjejas,” katanya.-K! ONLINE.


Chelsea mahu ‘selamatkan’ Dest
Oleh KOSMO!

26 Disember 2021, 12:00 pm
LONDON – Juara Eropah, Chelsea dilaporkan sedia menyambar khidmat pertahanan kanan Barcelona, Sergino Dest yang kini bergelut untuk mendapatkan tempat dalam kesebelasan utama gergasi Sepanyol itu.
Dest, 21, menjadi pilihan utama The Catalans ketika di bawah bimbingan Ronald Koeman selepas berhijrah daripada Ajax tahun lalu, namun segalanya berubah apabila dia gagal memikat hati Xavi Hernandez.
Menurut laporan akhbar Sepanyol, El Nacional, Xavi lebih gemar untuk menggunakan khidmat Oscar Mingueza, Ronald Araujo dan Sergi Roberto di bahagian pertahanan kanan berbanding pemain skuad antarabangsa Amerika Syarikat itu.
Kepulangan semula Dani Alves ke Camp Nou dilihat membataskan lagi peluang Dest untuk terus beraksi dengan Barcelona selepas ini.
Justeru, pengurus Chelsea, Thomas Tuchel mahu memanfaatkan situasi itu dengan mengemukakan tawaran bernilai £30 juta (RM168.91 juta) kepada Barcelona supaya melepaskan Dest ke Stamford Bridge bulan depan.
The Blues merasakan Dest mampu menguatkan benteng pertahanan mereka selepas Ben Chilwell terpaksa dipinggirkan untuk beberapa bulan disebabkan kecederaan pergelangan kaki yang serius.

Bagaimanapun, Chelsea dijangka berdepan saingan daripada beberapa kelab Eropah antaranya Manchester United dan Bayern Munich yang turut berminat mendapatkan khidmat pertahanan versatil itu.
Difahamkan, Bayern telah menghubungi Barcelona enam minggu lalu mengenai urusan perpindahan Dest sama ada berhijrah secara tetap atau pinjaman sehingga akhir musim ini. – AGENSI


Nketiah tolak kontrak baharu ditawar Arsenal
Oleh KOSMO!

26 Disember 2021, 1:13 pm
LONDON – Arsenal bakal kehilangan khidmat bekas kapten bawah 21 tahun England, Eddie Nketiah secara percuma sebaik jendela perpindahan pemain kembali dibuka bulan depan.
Ia selepas Nketiah dilaporkan menolak perjanjian lanjutan baharu yang ditawarkan oleh Arsenal bagi membolehkannya berunding dan menandatangani prakontrak dengan pasukan-pasukan baharu bermula 1 Januari depan.
Situasi tersebut dilihat sebagai satu kerugian besar buat The Gunners selepas penyerang berusia 21 tahun itu baru sahaja meledak hatrik ketika menewaskan Sunderland 5-1 pada suku akhir Piala Liga England baru-baru ini.
Difahamkan, Nketiah terdesak untuk meninggalkan Arsenal dengan mencari kelab baharu yang boleh menawarkan lebih banyak minit permainan buat dirinya.
“Walaupun saya meledak hatrik tetapi saya tidak gembira dengan situasi sekarang. Saya hanya mahu bermain bola sepak sekerap yang boleh.
“Saya hormati kontrak bersama Arsenal. Setiap kali diturunkan, saya akan tetap memberikan persembahan sehabis baik. Mengenai masa depan saya, kita tunggu sahajalah,” katanya.

Nketiah kecewa apabila cuma mendapat peluang beraksi selama 38 minit daripada 18 perlawanan Liga Perdana Inggeris (EPL) setakat ini selepas dimasukkan tiga kali sebagai pemain gantian.
Situasi itu menarik minat dua kelab Bundesliga, Bayer Leverkusen dan Schalke 04 untuk mendapatkan khidmat Nketiah yang mempunyai 18 jumlah jaringan daripada 71 aksi bersama Arsenal sejak 2017. – AGENSI


Phillips buat United rasa kempunan
Oleh KOSMO!

26 Disember 2021, 11:00 am
LEEDS – Bintang Leeds United, Kalvin Phillips didakwa bermain tarik tali dengan Manchester United yang berminat untuk mendapatkan tandatangannya pada jendela perpindahan bulan depan.
Phillips, 26, menjadi sasaran utama pengurus sementara United, Ralf Rangnick yang kagum dengan kebolehannya mengemudi bahagian tengah berdasarkan prestasi dipamerkan ketika mewakili Leeds dan England.
Rangnick dalam satu temu bual di Old Trafford baru-baru ini mengakui, Phillips antara tiga nama berada dalam radarnya selain bintang muda Borussia Dortmund, Jude Bellingham dan Amadou Haidara (RB Leipzig).
Bagaimanapun, Phillips mengambil jalan selamat apabila menegaskan, dia gembira untuk terus berada di Elland Road bersama Leeds yang diwakilinya sejak 2014.
“Saya tidak menjangka bermain daripada Liga Kejuaraan ke Liga Perdana Inggeris dan seterusnya terpilih sebagai Pemain Tahunan Terbaik England. Ia menyedarkan saya yang saya mampu lakukannya.
“Saya berada di sini disebabkan kerja keras selama ini. Saya perlu teruskannya kerana tiada siapa tahu ke mana hala tuju saya selepas ini.

“Saya hanya mahu kembali cergas. Saya sentiasa berhubung dengan pemilik kelab dan mahukan kontrak baharu kerana saya gembira di sini,” katanya.
Walaupun Phillips masih mengalami kecederaan hamstring serius, namun United mahukannya berbanding kapten West Ham United, Declan Rice yang bernilai £100 juta (RM563 juta). – AGENSI


Perancis catat rekod 104,611 kes harian Covid-19
Oleh KOSMO!

26 Disember 2021, 11:07 am
PARIS – Jangkitan Covid-19 di Perancis mencecah  enam angka semalam apabila pegawai-pegawai kesihatan merekodkan sebanyak 104,611 kes baharu dalam tempoh 24 jam sebelumnya.
Perancis merekodkan angka tertinggi jangkitan Covid-19 untuk tiga hari berturut-turut.
Angka terbaharu oleh agensi kesihatan awam Perancis itu diumumkan menjelang satu sidang video hari ini di mana Presiden Emmanuel Macron bersama barisan pemimpin kanan kerajaan yang lain akan membincangkan langkah keselamatan baharu Covid-19.
Pegawai-pegawai Perancis kini bimbang mengenai impak penularan luar biasa varian Omicron.
Angka terbaharu itu menandakan peningkatan dramatik jangkitan koronavirus sejak permulaan bulan ini. Jumlah kes Covid-19 mencecah 50,000 untuk kali pertama pada 4 Disember lalu sebelum mencatatkan peningkatan yang berterusan.
Setakat ini, Perancis merekodkan sebanyak 122,546 kematian akibat Covid-19, manakala 76.5 peratus populasinya menerima dua dos suntikan vaksin koronavirus.

Dalam pada itu, kelmarin pihak berkuasa kesihatan Perancis menyarankan supaya penduduk dewasa mendapatkan suntikan dos penggalak tiga bulan selepas vaksinasi awal mereka.
Paris turut bertindak untuk memastikan supaya pas kesihatan atau pun pasport vaksin sah untuk digunakan sekiranya rakyat bersetuju mendapatkan suntikan dos penggalak.
Pas itu diperlukan untuk masuk ke kafe, restoran dan tempat awam lain di samping melakukan perjalanan antarabangsa. – AFP


Sabah diramal ribut petir pagi ini
Oleh NOR AZIAH MAT NOH

26 Disember 2021, 8:23 am
PETALING JAYA – Jabatan Meteorologi (MetMalaysia) mengeluarkan amaran ribut petir serta hujan lebat bagi negeri Sabah pagi ini.
MetMalaysia dalam satu kenyataan sebentar tadi berkata, penduduk di negeri itu dinasihatkan agar berwaspada ekoran cuaca buruk yang dijangka berlaku sehingga pukul 10 pagi ini.
“Kawasan yang terlibat adalah Sandakan (Beluran) dan Kudat (Pitas).
“Cuaca buruk itu dijangka berlanjutan sehingga pukul 10 pagi,” kata kenyataan itu hari ini. – K! ONLINE


Lelaki maut kereta ‘tergantung’ di penghadang jalan
Oleh DIYANATUL ATIQAH ZAKARYA

26 Disember 2021, 11:29 am
MELAKA – Seorang lelaki maut selepas kenderaan pacuan empat roda (4WD) dipandu merempuh tiang penghadang dan ‘tergantung’ di atas jejambat berhampiran pusat beli-belah Mahkota Parade, di sini, awal pagi tadi.
Dalam kejadian kira-kira pukul 2.30 pagi itu, mangsa yang berumur 30-an ditemui dalam keadaan tersepit dan disahkan meninggal dunia ditempat kejadian akibat kecederaan parah di kepala.
Komander Operasi dari Balai Bomba dan Penyelamat (BBP) Melaka Tengah, Pegawai Bomba Kanan II, Azlan Abdul Rahman berkata, panggilan kecemasan berhubung kejadian diterima pada pukul 2.33 pagi.
Katanya, sepasukan 12 anggota bersama-sama sebuah jentera dan Perkhidmatan Penyelamatan serta Perawatan Kecemasan (EMRS) dikejarkan ke lokasi.
“Setiba di tempat kejadian, kita dapati sebuah kereta jenis Toyota Hilux telah merempuh penghadang dengan keadaan sebahagian kereta tergantung di atas jejambat.
“Terdapat seorang pemandu lelaki tersepit dan kerja-kerja penyelamatan untuk mengeluarkan mangsa dilakukan,” katanya.

Mengulas lanjut, beliau berkata, mangsa yang berusia 30-an bagaimanapun telah disahkan meninggal dunia oleh pegawai kesihatan yang turut berada di lokasi.
Katanya, mangsa mangsa kemudian telah diserahkan kepada polis untuk tindakan lanjut. -K! ONLINE.


Adi Putra bantu jual ikan, sayur di pasar pagi
Oleh ROHANA MOHD. NAWI

26 Disember 2021, 9:34 am
KOTA BHARU – Hampir 1,500 penduduk di Kampung Lundang Paku, Kubang Kerian di sini menyerbu pasar pagi yang dihadiri oleh pelakon KL Gangster, Datuk Adi Putra semalam.
Adi Putra atau nama sebenarnya, Mohamed Hadi Putera Halim, 40, hadir ke pasar pagi itu selepas menerima jemputan daripada Pergerakan Puteri UMNO Kubang Kerian untuk membantu menjual ikan dan sayur-sayuran pada harga yang murah.
Menurut Adi Putra, dia turun ke pasar pagi itu dengan menjual barangan basah berkenaan pada harga RM10 sahaja untuk dua kilogram ikan selayang dan kerisi selain pelbagai jenis sayur-sayuran.
“Semua jualan habis dalam tempoh 20 minit. Saya membantu Naib Ketua Pergerakan Puteri UMNO, Datuk Nurul Amal Mohd. Fauzi dalam melakukan kerja amal bagi meringankan beban penduduk kampung di sini.
“Bertepatan dengan slogan ‘Keluarga Malaysia’ yang diperkenalkan kerajaan, ini merupakan usaha saya untuk bertemu dengan masyarakat di kampung. Sebenarnya, saya sudah lama melakukan kerja kebajikan meskipun sibuk dalam bidang lakonan,” katanya ketika ditemui Kosmo! dalam Program Pasar Pagi anjuran Pergerakan Puteri UMNO di Kampung Lundang Paku, Kubang Kerian di sini semalam.
Menurut Adi Putra, kehadirannya ke program itu juga merupakan satu bentuk sokongan moral kepada masyarakat yang terkesan semasa Perintah Kawalan Pergerakan baru-baru ini.

Ujarnya, program jualan murah di pasar pagi itu akan diteruskan di beberapa negeri lain selepas ini. -K! ONLINE.


Pengantin OKU didukung, undang sebak orang ramai
Oleh NOR AZIAH MAT NOH

26 Disember 2021, 9:42 am
PETALING JAYA – Sebak apabila seorang wanita orang kelainan upaya (OKU) didukung ahli keluarga dalam majlis perkahwinan beliau.
Menerusi perkongsian video di media sosial oleh pengguna @deklaa96_, video berdurasi 54 saat itu menunjukkan wanita itu didukung lelaki dipercayai ahli keluarga beliau sebelum diserahkan kepada suaminya dalam perarakan sambut menantu.
@deklaa96_ yang juga merupakan adik kepada pengantin lelaki di dalam video terbabit berkongsi bahawa kakak iparnya itu seorang OKU sejak kecil dan bertemu jodoh dengan abangnya.
Difahamkan, kakak iparnya yang berusia 27 tahun itu mengalami kecacatan tiada kaki kanan dan kaki sebelah kiri yang mengecil sejak lahir.
“Terima kasih kepada semua yang mendoakan abang dan kakak ipar saya, kakak ipar saya OKU daripada kecil jodoh abang saya,” katanya.
Sementara itu, rata-rata pengguna media sosial lain berkongsikan perasaan terharu akan jodoh antara dua mempelai itu sebagai satu perkara yang luar biasa.

“Betul orang cakap perempuan akan menjadi ratu apabila bertemu dengan lelaki yang tepat, tahniah dan semoga diberkati,” kata pengguna sofearosee4.
“Alhamdulilah suami dia terima dengan ikhlas walaupun isteri OKU, si suami jagalah isteri baik-baik, jangan hampakan dia,” ujar babyshxnee._
“Alhamdulillah, semua dia sedia terima segala kekurangan isteri, susah nak jumpa lelaki macam ni, semoga berbahagia hingga ke jannah,” komen @jienazfar_30. – K! ONLINE.


Abang Viva tak kutip derma
Oleh NOR AZIAH MAT NOH

26 Disember 2021, 10:21 am
PETALING JAYA – Azwan Omar, 29, atau lebih dikenali sebagai ‘Abang Viva’ memberi amaran kepada pihak yang menggunakan nama beliau untuk mengaut keuntungan demi kepentingan peribadi.
Menerusi sebuah hantaran di laman Facebook peribadi, Azwan berkata beliau mendapat maklumat bahawa ada pihak yang menggunakan nama ‘Abang Viva’ untuk mendapatkan bantuan derma banjir.
“Hari ini ada hamba Allah mengatakan kepada saya ada seseorang yang menggunakan nama saya untuk mengaut keuntungan.
“Sejujurnya saya tidak pernah melantik pembantu peribadi atau orang tengah jika ingin dihubungi,” katanya menerusi hantaran Facebook semalam.
Azwan juga menegaskan bahawa dia tidak pernah mengenakan sebarang bayaran untuk perkhidmatan beliau dalam membantu mangsa banjir.
“Saya juga tidak pernah menggenakan apa-apa bayaran untuk khidmat apatah lagi jika ingin bercakap dengan saya semata-mata.

“Di sini saya sertakan nombor telefon jika ingin menghubungi saya, mohon maaf jika terlambat atau tidak menjawab panggilan kerana mungkin sedang bekerja,” ujarnya.
Terdahulu, Kosmo! melaporkan ‘Abang Viva’ menjadi perhatian di media sosial apabila sanggup membawa Perodua Viva dari Melaka ke Lembah Klang untuk menyelamatkan mangsa banjir.
Difahamkan ‘Wira Banjir’ itu kini menuju ke Pahang pada Jumaat lalu. – K! ONLINE


Pulang dari AS, tiga ahli BTS positif Covid-19
26 Disember 2021, 11:29 am
BEBERAPA hari lalu, peminat K-pop dikejutkan dengan berita mengenai penyanyi Suga daripada kumpulan fenomena BTS yang disahkan positif Covid-19 pada Jumaat.
Sehari kemudian iaitu pada Sabtu, dua lagi anggotanya iaitu Rap Monster atau RM dan Jin juga disahkan dijangkiti virus tersebut.
RM yang tiba di Korea Selatan dari Amerika Syarikat (AS) pada 17 Disember lalu menjalani kuarantin seperti arahan pihak kerajaan.
Bagaimanapun, dia yang hampir menamatkan kuarantin didapati positif selepas sekali lagi menjalankan ujian, namun tidak mengalami sebarang simptom.
Sementara Jin pula yang pulang lebih awal pada 6 Disember juga disahkan positif selepas menjalani ujian kali kedua gara-gara mengalami simptom selesema.
Suga yang pulang ke Korea Selatan pada Khamis lalu disahkan dijangkiti pada keesokan harinya iaitu Jumaat selepas melakukan ujian PCR.

Bagaimanapun, kesemua mereka kini menjalani kuarantin kendiri dan berada dalam keadaan baik. – K! ONLINE


Kucing setia menunggu di pusara tuannya
Oleh ALWANI ZAFIRAH

27 Disember 2021, 8:09 pm
PETALING JAYA – Kisah seekor kucing yang menjadi penunggu setia di pusara tuannya mengamit rasa sedih dan terharu anak perempuannya tentang kasih sayang seekor binatang yang tidak pernah pudar.
Kisah itu dikongsikan Pensyarah Bahasa Arab, Universiti Islam Antarabangsa Malaysia, Prof. Dr. Solehah Yaacob menerusi hantaran di Facebook miliknya.
“Kucing ini dahulunya dipelihara oleh arwah ayahanda saya, Ustaz Yaacob Ismail.
“Setelah arwah ayah meninggal dunia, kucing ini sentiasa menunggu di pusaranya,” katanya.
Tambah Solehah, antara amalan yang diamalkan oleh arwah ayahnya adalah sentiasa memberi kucing itu makan ikan rebus yang bersih dari tulang.
“Arwah amalkan bila bagi kucing makan ikan rebus, arwah selalu buang dulu tulang, ikan yang bersih dari tulang saja yang diberi makan kepada kucingnya,” katnya.

Sementara itu, beliau turut berpesan agar sentiasa berbuat baik sesama makhluk.
“Kita tidak tahu, barangkali makhluk yang kita jaga dan pelihara itu akan mendoakan kita setelah kita kembali ke rahmatullah suatu hari nanti,” ujarnya.
Jelasnya, kali pertama kucing itu ke kubur adalah sewaktu mengikuti adiknya ke sana dan menjadi rutin harian kucing tersebut untuk sentiasa menziarahi pusara tuannya.
“Untuk pertama kali tu kucing tu ikut adik saya pergi ke kubur. Lepas tu dia dah tahu jalan dan boleh pergi sendiri. Jarak rumah dan kubur dekat je,” katanya. – K! ONLINE


Pontianak muncul di tanah perkuburan
Oleh KOSMO!

27 Disember 2021, 8:00 pm
JAKARTA – Satu rakaman  video  memaparkan kelibat makhluk dipercayai pontianak di sebuah kawasan perkuburan menjadi tular di media sosial Indonesia dengan ramai pengguna menyifatkan video tersebut tulen dan menyeramkan, lapor program berita Liputan 6 semalam.
Berdasarkan video yang tular di TikTok itu, seorang lelaki pada awalnya, sedang melalui sebuah kawasan perkuburan dengan menunggang motosikal sambil merakam ke arah kubur tersebut.
Secara tiba-tiba, kelibat makhluk bersaiz tinggi berpakaian serba putih dan berambut panjang dilihat berdiri di tanah  perkuburan tersebut dalam keadaan membelakangi lelaki berkenaan.
Lelaki itu kemudian beristighfar berulang kali kerana terkejut melihat kelibat makhluk dipercayai pontianak tersebut.
Video itu menjadi tular dengan ramai netizen memberikan pelbagai komen.
“Mujur masih ada lampu. Jika tidak, pasti sudah lupa jalan pulang,” kata seorang pengguna media sosial.

“Ini adalah video paling tulen yang saya pernah lihat,” kata seorang lagi netizen. – AGENSI


Bahaya najis unggas, tahi cicak
Oleh KOSMO!

27 Disember 2021, 10:14 pm
PETALING JAYA – Persekitaran bebas dari bahan iritasi seperti najis unggas dan cicak sangat penting untuk kesihatan persekitaran terutama di tempat tumpuan ramai.
Menerusi satu perkongsian di laman Facebook Public Health Malaysia (PHM), Kementerian Kesihatan Malaysia (KKM), hari ini memaklumkan antara kawasan berisiko tinggi terdedah dengan najis tersebut adalah sekolah, institusi pendidikan dan tempat pemindahan mangsa banjir.
Menurut PHM, menghirup habuk atau titisan air yang mengandungi najis burung yang tercemar boleh membawa kepada beberapa penyakit seperti selesema yang dipanggil psittacosis.
“Selain itu jangkitan Salmonella juga mungkin berlaku disebabkan jangkitan kuman yang boleh mangakibatkan cirit-birit, mungkin juga terdapat dalam beberapa najis burung.
“Ia juga berpotensi menyebabkan berlakunya alahan kulit,” katanya dalam satu kenyataan hari ini.
Sementara itu, PHM turut mengingatkan jika sedang membersihkan atau terkena najis burung, perlu segera membasuh tangan serta memastikan mana-mana kulit yang terdedah dibersihkan sebelum makan atau minum. – K! ONLINE


Mati digilis kereta api semasa tidur atas jambatan
Oleh AIMUNI TUAN LAH

27 Disember 2021, 7:43 pm
GUA MUSANG – Seorang remaja lelaki maut selepas separuh badannya hancur digilis sebelum diseret kereta api di atas jambatan kereta api berhampiran Kampung Tiong di sini hari ini.
Dalam kejadian pada pukul 5.30 pagi itu, Mohamad Azwan Syhmin Md. Yusoff, 18, dipercayai tidur bersama seorang lagi rakannya di atas jambatan kereta api berkenaan telah diseret kira-kira 30 meter oleh kereta api itu yang sedang dalam perjalanan dari Kuala Lipis ke Tumpat.
Ketua Polis Daerah Gua Musang, Superintendan Sik Choon Foo berkata, siasatan awal mendapati, selepas melihat mangsa berada di tengah landasan, pemandu kereta api dipercayai telah membunyikan hon, namun mangsa tidak sempat menyelamatkan diri.
Menurutnya, bagaimanapun, rakan mangsa yang tidur bersamanya di atas jambatan itu berjaya lari dan menyelamatkan diri.
“Pemeriksaan di lokasi kejadian mendapati, separuh badan mangsa telah hancur selepas digilis kereta api akibat diseret sejauh 30 meter dari lokasi dia tidur di atas jambatan itu.
“Pemandu kereta api telah memaklumkan kejadian tersebut kepada pengurus Kereta Api Tanah Melayu Berhad (KTMB) dan pihak polis untuk tindakan lanjut,” katanya dalam satu kenyataan di sini hari ini. -K! ONLINE


Sungai Langat berada pada aras bahaya
Oleh ALWANI ZAFIRAH

27 Disember 2021, 7:36 pm
PETALING JAYA – Status aras air Sungai Langat di Pekan Kajang serta Taman West Country berada pada aras bahaya susulan hujan lebat berterusan yang melanda daerah Hulu Langat petang tadi.
Menerusi satu kenyataan yang dikeluarkan Jabatan Pengairan dan Saliran Malaysia (JPS), pihaknya meminta agar penduduk di kawasan terlibat sentiasa waspada dan mematuhi arahan pihak berkuasa.
Sementara itu, hujan yang berlaku selama dua jam itu turut mengakibatkan banjir kilat di beberapa kawasan dan laluan utama.
Terbaharu, banjir kilat dilaporkan berlaku di dua kawasan perumahan di Bandar Sungai Long dan Taman Lembah Mewah hari ini. – K! ONLINE


Solidariti Malaysia Hijrahkan Laguku
Oleh HANISAH SELAMAT

27 Disember 2021, 7:40 pm
PETALING JAYA – Musibah banjir yang melanda Lembah Kelang dan beberapa kawasan di negeri lain mendorong stesen TV AlHijrah menyiarkan episod khas Hijrahkan Laguku Solidariti Buat Malaysia pada 25 Disember lalu.
Pengurus Penjenamaan dan Kajian Pengguna TV AlHijrah, Zulkarnaen Mokhtar, berkata rancangan khas yang menggantikan pusingan suku akhir program realiti Islamik itu direalisasikan untuk menyuntik semangat kepada mereka yang terjejas.
“Situasi banjir semasa yang mengakibatkan kerosakan harta benda dan kehilangan nyawa ini turut dirasai seluruh masyarakat tidak terkecuali bagi kami warga TV AlHijrah.
“Oleh itu TV Alhijrah mengambil langkah merehatkan penyanyi yang bertanding dalam Hijrahkan Laguku dan menggantikan episod tersebut dengan program khas sebagai menghormati rakyat Malaysia yang sedang berduka.
“Rancangan dua jam dinamakan Hijrahkan Laguku Solidariti Untuk Malaysia ini diharap dapat menyuntik semangat serta motivasi baharu kepada seluruh anggota masyarakat terutama yang terkesan.
“Kami turut menghimpunkan penceramah untuk berkongsi pelbagai pengisian yang diharap memberikan ibrah kepada penonton atas setiap kisah misi
kemanusiaan termasuk aktiviti turun padang membabitkan peserta Hijrahkan Laguku,” katanya.

Menariknya konsep pada malam tersebut bukan sekadar berhibur, sebaliknya mengupas berkenaan banjir yang melanda negara malah barisan artis jemputan turut menyanyikan lagu serta diselitkan bacaan kitab suci Alquran.
Antara tetamu termasuk Datuk Ustaz Kazim Elias selaku penceramah, Furqan Fawwaz (Qari) , Ustaz Fazrul Ismail (Pentadabbur) dengan Faizal Ismail FBI selaku hos utama selain dibantu Ustaz Zarifi Daud.
Barisan penyanyi pula menampilkan kemunculan Lah Ahmad, kumpulan Zayne, Daqmie, Zack Kool, Rahmad Mega, Ustaz Zarifi Daud, Suffian Amrin dan Ustaz Fazrul.
Sebagai pelengkap, pihak produksi turut mengadakan lintas langsung dengan Ustaz Don Daniyal yang membacakan doa dari Tanah Haram untuk diaminkan penonton TV Alhijrah.
Sementara itu, untuk episod minggu ini iaitu pada 1 Januari 2022, peserta akan terus memasuki peringkat separuh akhir yang menonjolkan pertembungan enam penyanyi.
Episod suku akhir yang ditunda minggu lalu diteruskan kepada peringkat separuh akhir dengan menyaksikan penampilan enam peserta sahaja apabila pada minggu ke lima tiada penyikiran walaupun Shahir Zawawi dan Pengiran Adam berada di tangga terbawah.
Selain kedua-dua penyanyi kelahiran Akademi Fantasia (AF) itu, pencabar lain yang berjaya mara ke semi finale ialah Datuk Nash Lefthanded, Iwan Shahman, Mark Adam, serta Zaf VE.
Menerusi persaingan mingguan sebelum ini, Zack Kool serta Rahmad Mega adalah dua peserta yang sudah terkeluar daripada persaingan.
Terdahulu, cabaran yang bermula pada 20 November lalu menyaksikan peserta yang sudah berhijrah menggubah senikata seleksi dendangan popular kepada lagu dakwah bagi mencapai matlamat berkongsi pengisian bermanfaat. – K! ONLINE


Kluster pertama libatkan PPS
Oleh SITI A'ISYAH SUKAIMI

27 Disember 2021, 8:11 pm
PUTRAJAYA – Satu kluster komuniti pertama melibatkan penularan Covid-19 dalam kalangan mangsa banjir di Pusat Perpindahan Sementara (PPS) di daerah Bentong, Pahang telah dilaporkan hari ini dikenali sebagai Kluster Karak Setia.
Ketua Pengarah Kesihatan, Tan Sri Dr. Noor Hisham Abdullah berkata, kes indeks kluster tersebut melibatkan seorang wanita warga Malaysia yang dikesan positif pada 19 Disember melalui saringan individu bergejala.
Menurutnya, kes mula bergejala demam, batuk, selesema dan hilang deria bau sejak 18 Disember.
“Sehingga pukul 12 tengah hari tadi, seramai 104 individu telah disaring dalam kluster ini. Berikutan itu, 10 kes dikesan positif Covid-19 dengan lapan kes baharu dilaporkan manakala, 94 individu negatif Covid-19.
“Punca penularan disyaki pergaulan dalam kalangan mangsa banjir di pusat penempatan tersebut. Kesemua kes positif dan kontak rapat telah diasingkan daripada mangsa banjir yang lain,” katanya dalam satu kenyataan akhbar di sini hari ini.
Mengulas lanjut, katanya, sehingga kini sebanyak 11 kes positif Covid-19 dilaporkan di PPS manakala, sebanyak 429 kes direkodkan dalam kalangan mangsa banjir. K! ONLINE


Kepala air sebabkan banjir lumpur di Hulu Langat
Oleh MOHD YUNUS YAKKUB

27 Disember 2021, 8:03 pm
SHAH ALAM – Banjir lumpur yang melanda Hulu Langat adalah disebabkan kepala air yang turun dari kawasan pergunungan sekitar kawasan tersebut.
Menteri Besar Selangor, Datuk Seri Amirudin Shari berkata, kepala air itu telah membawa longgokan sampah dan kayu-kayan sehingga sampai Batu 14, Sungai Lui dan kawasan sekitarnya.
Katanya, ekoran itu dari kawasan simpang Perpas hingga Kuala Klawang mempunyai 30 lokasi tanah runtuh.
“Yang pasti daripada maklumat yang diperolehi, saya tidak memaklumkan (punca disebabkan projek Lebuh Raya Lembah Klang Timur (EKVE) ).
“Itu pandangan diterima dan saya akan rujuk kepada Perdana Menteri (Datuk Seri Ismail Sabri Yaakob) sebab dikatakan beliau menyebut perkataan itu,” katanya pada sidang akhbar hari ini.
Beliau berkata demikian bagi mengulas berhubung banjir lumpur yang menenggelamkan beberapa lokasi di daerah Hulu Langat baru-baru ini dipercayai berpunca daripada EKVE selain faktor hujan lebat.

Amirudin memberitahu, beliau yang bertemu Ketua Setiausaha Kementerian Alam Sekitar, Datuk Seri Ir. Dr. Zaini Ujang semalam telah dimaklumkan kadar penurunan hujan di Raub, Pahang pada 18 Disember lalu mencecah 800mm.
“Jadi, Banjaran Titiwangsa telah menjadi penghadang dan selebihnya telah sampai ke Selangor seterusnya hujan dicatatkan di negeri ini antara 300 hingga 400mm.
“Justeru, takungan air di kawasan tersebut (pengunungan) telah mengalirkan di Hulu Langat sehingga menyebabkan banjir luar biasa dan sebahagian mengalirkan ke Kuala Langat serta turut melebatkan hujan yang besar di Klang yang merekodkan 400mm.
“Itu dimaklumkan dan saya tidak tahu mengenai lebuh raya (EKVE) itu tetapi (banjir) lumpur dan sebagainya perlu dirujuk daripada pakar,” jelasnya.
Dalam perkembangan sama, Amirudin mengakui kerja-kerja pembinaan satu tiang bagi satu lebuh raya telah mengakibatkan telah memotong satu ban di Kampung Asahan di Kuala Selangor.
“Ini menyebabkan banjir melimpah di kampung itu dan semenjak semalam dan hari ini, kita telah berjaya mengeluarkan banyak air di kampung berkenaan,” katanya. -K!ONLINE


Bantu mangsa banjir, tapi keluarga pula dibantu orang lain
Oleh SITI A'ISYAH SUKAIMI

27 Disember 2021, 7:50 pm
SEPANG – Isteri dan anak-anak menyelamatkan diri daripada banjir dibantu ahli keluarga dan jiran, manakala si suami pula sedang bertugas menguruskan mangsa banjir di Pusat Pemindahan Sementara (PPS).
Itu dialami seorang anggota polis dari Balai Polis Dengkil, Koperal Muhsen Bujang, 34, yang tidak dapat membantu isteri serta tiga anak berusia 10, 8 dan 2 tahun selepas rumah mereka di Kampung Cemperai, Dengkil di sini dinaiki air.
Menceritakan pengalaman tersebut, Muhsen berkata, sewaktu kejadian, dia berada di PPS Taman Gemilang, Dengkil bagi menguruskan mangsa banjir di kawasan perumahan dan kampung tersebut pada 18 Disember.
“Isteri saya telefon memaklumkan air dah naik di ruang hadapan rumah dan 20 minit kemudian, dia telefon semula serta bagitahu air dah masuk ke dalam rumah. Kejadian sangat cepat.
“Saya berada di PPS uruskan mangsa banjir lain, jadi tak sempat pergi tengok rumah. Mujur ada keluarga mentua tinggal berdekatan serta jiran dan kawan-kawan membantu memindahkan benda penting,” katanya ketika ditemui pada penyampaian sumbangan mangsa banjir pegawai dan anggota Ibu Pejabat Polis Daerah (IPD) Sepang di sini hari ini.
Dalam pada itu, Muhsen yang berasal dari Sarawak berkata, dua kereta miliknya dan isteri sempat diselamatkan namun, motosikal serta lain-lain barangan termasuk dokumen sijil kelahiran dan MyKid tidak dapat diselamatkan. -K! ONLINE


Aerotrain KLIA bakal diganti
Oleh MUHAMMAD IKHWAN IDERIS

27 Disember 2021, 8:30 pm
PETALING JAYA – Pengendali Lapangan Terbang Antarabangsa Kuala Lumpur (KLIA), Malaysia Airports Holdings Berhad (Malaysia Airports) telah memulakan proses menggantikan Penggerak Penumpang Automatik (APM) di lapangan terbang tersebut, yang juga dikenali sebagai sistem Aerotrain.
Malaysia Airports dalam satu kenyataan yang dikeluarkan di sini berkata, sejak KLIA memulakan operasi 23 tahun lepas, sistem Aerotrain semasa telah memudahkan pergerakan lebih 300 juta penumpang antara bangunan terminal utama dan bangunan satelitnya.
“Sejak beberapa tahun kebelakangan ini, sistem Aerotrains sering berdepan masalah gangguan perkhidmatan dan ia menyusahkan penumpang kerana terpaksa menggunakan perkhidmatan bas alternatif.
“Isu ini bakal selesai dalam tempoh tiga tahun kerana KLIA bakal mendapat Aerotrain yang baharu,” katanya.
Iskandar Mizal
Pengarah Urusan Malaysia Airports, Datuk Iskandar Mizal Mahmood berkata, Aerotrain semasa telah menghampiri peringkat akhir hayatnya dan perlu dinaik taraf supaya penumpang dapat dilayan dengan lebih baik.
Jelasnya, penggunaan Aerotrain sedia ada tidak lagi berdaya maju memandangkan aset lama adalah lebih mudah rosak dan sukar mendapat alat ganti.

“Aerotrain baharu yang dinaik taraf akan memberikan kecekapan operasi lebih baik.
“Tidak dinafikan akan wujud sedikit kesulitan bagi penumpang dalam tempoh tiga tahun ini semasa tempoh naik taraf.
“Sementara kami berusaha meminimumkan gangguan perkhidmatan, penumpang akan terus dipindahkan menggunakan perkhidmatan bas yang telah berjalan dengan baik sebagai perkhidmatan alternatif sejak 2017,” ujarnya.
Projek Aerotrain baharu telah dianugerahkan kepada Pestech Technology Sdn. Bhd. (Pestech) dan ia bakal bermula pada Mac 2022 serta mengambil masa tiga tahun untuk siap. Projek tersebut merangkumi penggantian sistem Aerotrain serta penyelenggaraannya selama sepuluh tahun sehingga 2034. – K! ONLINE


Lesti Kejora dapat anak lelaki, bersalin bayi pramatang
Oleh MOHAMMAD SHAHEMY AZMI

27 Disember 2021, 7:36 pm
JAKARTA – Penyanyi dangdut terkenal Indonesia Lesti Kejora selamat melahirkan cahaya mata pertama iaitu bayi lelaki pada malam tadi secara pembedahan ketika kandunganya mencecah usia lapan bulan.
Menurut laporan media tempatan, Lesti terpaksa menjalani pembedahan bagi mengeluarkan bayi dalam kandungan lebih awal daripada tarikh dia dijangka bersalin iaitu pada Januari atau Februari 2022 selepas penyanyi itu mengalami pendarahan gara-gara kepenatan.
Suaminya yang juga aktor sinetron terkenal, Rizky Billar, menjelaskan, dia telah dihubungi ibu mertuanya pada 23 Disember lalu dan dimaklumkan bahawa Lesti berada dalam keadaan lemah selepas berlaku pendarahan.
“Lesti dibawa ke hospital (Rumah Sakit Bunda) di Jakarta pada 24 Disember dan doktor memaklumkan bahawa isteri saya perlu berehat selepas mengalami pendarahan.
“Akhirnya, doktor mengambil keputusan untuk melakukan pembedahan ke atas Lesti (semalam) bagi mengeluarkan bayi dalam kandungannya,” ujar Rizky.
Pelantun lagu Kejora itu akhirnya selamat melahirkan bayi lelakinya dengan berat mencecah 2.2 kilogram walaupun dalam keadaan pramatang.

Disebabkan keadaan bayi yang masih lemah, doktor menyarankan supaya anak pasangan selebriti itu ditempatkan sementara di hospital untuk dipantau sehingga keadaannya benar-benar kuat.
Sementara itu, Rizky menerusi satu hantaran yang dimuat naik dalam Instagram miliknya menzahirkan kesyukuran selepas isterinya selamat melahirkan anak sulung mereka.
“Alhamdulillah telah lahir anak kami pada minggu malam tanggal 26 Disember 2021. Ini satu perkata yang tidak diguna sebelumnya kerana tiga hari sebelumnya, isteri saya hanya disuruh untuk berehat dihospital.
“Namun pada hari seterusnya, doktor menyarankan supaya isteri saya menjalani pembedahan selepas dia mengalami kesakitan untuk bersalin. Akhirnya isteri saya selamat bersalin melalui pembedahan ketika usia bayi 34 minggu,” katanya.
Pelakon sinetron Cinta Nikita itu juga menyifatkan saat tangisan bayinya memecah suasana ruangan bersalin sebagai peralihan sebuah fasa yang melengkapi kebahagian dalam rumah tangganya.
Sekadar info, Lesti dan Rizky sebelum ini pernah menuai rasa marah dalam kalangan peminatnya apabila bertindak menyembunyikan hari pernikahan sebenar mereka.
Seperti diketahui, kedua-dua mereka telah menjalani majlis akad nikah yang disaksikan secara langsung dalam televisyen pada 19 Ogos 2021. Namun ternyata, pernikahan tersebut diibaratkan seperti ‘lakonan semula’ memandangkan mereka sebenarnya telah menikah sejak awal tahun.
Rizky terpaksa membuat pendedahan tersebut selepas ditekan banyak pihak yang mendakwa isterinya kelihatan sedang hamil ketika majlis perkahwinan mereka sedang berlangsung. Perubahan fizikal seperti bentuk perutnya yang buncit seperti sedang hamil turut memaksa pasangan mendedahkan tarikh sebenar pernikahan mereka. – K! ONLINE


BWI kepada mangsa banjir disalur menerusi tiga kaedah
Oleh MOHD. HUSNI MOHD. NOOR

27 Disember 2021, 6:51 pm
PUTRAJAYA – Bantuan Wang Ihsan (BWI) RM1,000 kepada mangsa banjir di beberapa negeri akan diserahkan menerusi tiga kaedah.
Ia termasuk serahan tunai di Pusat Kawalan Operasi Bencana (PKOB), serahan tunai rumah ke rumah dan pemindahan tunai secara atas talian (EFT).
Ketua Setiausaha Negara, Tan Sri Mohd. Zuki Ali berkata, perkara itu diputuskan dalam Mesyuarat Task Force Pengurusan Pasca Banjir dan Kesiapsiagaan Menghadapi Gelombang Kedua Benca Banjir hari ini.
Beliau berkata, mesyuarat turut memaklumkan bahawa BWI sebanyak RM1,000 kepada Ketua Isi Rumah (KIR) dan RM10,000 kepada waris mangsa bencana yang meninggal dunia telah disalurkan kepada pihak negeri.
“Bantuan ini diselaraskan di peringkat PKOB dengan kerjasama Unit Penyelarasan
Pelaksanaan (ICU), Jabatan Perdana Menteri (JPM).
“Kaedah ini dilaksanakan untuk mempermudah urusan penyaluran BWI kepada mangsa dengan lebih efektif dan pantas dengan hanya pengesahan oleh Ketua Komuniti yang dipertanggungjawabkan tanpa perlu mengisi sebarang borang permohonan,” katanya menerusi satu kenyataan hari ini.

Katanya, sehingga hari ini, 27 Disember kerajaan telah memperuntukkan RM34 juta untuk disalurkan kepada 34,000 KIR di negeri-negeri yang terjejas banjir dan mula ia mula dibayar pada hari ini.
Mohd. Zuki berkata, jumlah anggaran itu adalah berdasarkan maklumat KIR yang berdaftar di Pusat Penempatan Sementara (PPS). – K! ONLINE


Tokoh agama maut kemalangan sering jadi rujukan anak murid
Oleh NUR ANATI JUHARI

27 Disember 2021, 6:57 pm
ALOR SETAR – Tokoh agama, Syeikh Yahya Asy’ari, 65, yang maut dalam kemalangan di Jalan Sungai Jagung, Padang Pusing di Pendang dekat sini semalam disifatkan sebagai seorang guru yang disegani dan sering menjadi rujukan anak muridnya.
Dalam kejadian kira-kira pukul 4.40 petang itu, Syeikh Yahya ditemui dalam keadaan rentung selepas kereta jenis Perodua Viva dipandunya terbakar setelah terlibat kemalangan dengan empat kenderaan lain.
Kemalangan berlaku ketika mangsa cuba memotong kereta Proton Saga, namun gagal lalu bertembung dengan sebuah kenderaan pacuan empat roda jenis Toyota Hilux dari arah bertentangan sebelum terbabas dan melanggar dua kenderaan lain.
Allahyarham Syeikh Yahya
Pelajar kepada tokoh ulama itu, Syeikh Aminuddin Abdul Rahim yang juga Ahli Majlis Fatwa Negeri Kedah berkata, beliau berguru dengan Allahyarham Syeikh Aminuddin sejak dari tahun 2021.
“Saya akan berulang-alik ke rumah arwah di Pendang untuk belajar dan jika masing-masing sibuk, saya akan terus menghubunginya jika ada sebarang persoalan tentang agama.
“Saya juga sering bermusafir dan beberapa kali mengerjakan umrah bersama Allahyarham dan kali terakhir berjumpa pada bulan lepas di Perak,” katanya ketika ditemui di Jabatan Forensik Hospital Sultanah Bahiyah (HSB) di sini hari ini. – K! ONLINE


Bilik-bilik utama sekolah akan ditempatkan di tingkat atas
Oleh MOHD. HUSNI MOHD. NOOR

27 Disember 2021, 6:48 pm
PUTRAJAYA – Kementerian Pendidikan (KPM) sedang melihat untuk membuat satu ketetapan khusus supaya bilik-bilik utama di sekolah ditempatkan di tingkat atas.
Menteri Kanan (Pendidikan), Datuk Dr. Radzi Jidin berkata, perkara itu penting bagi memastikan bilik-bilik berkenaan tidak terjejas sekiranya dilanda bencana banjir.
Beliau berkata, bilik-bilik utama berkenaan seperti pejabat pentadbiran, bilik guru, bilik komputer dan bilik buku teks.
“Ini mengambil kira kejadian banjir yang berlaku diluar jangkaan kali ini. Dalam banjir kali ini, banyak sekolah yang belum pernah dilanda banjir telah dinaiki air,” katanya menerusi satu kenyataan hari ini.


Tidak tahan sejuk, lelaki pakai telekung tonton wayang
Oleh KOSMO!

27 Disember 2021, 7:00 pm
JAKARTA – Satu video  menunjukkan seorang lelaki keluar menonton wayang sambil memakai kain telekung tersebar di media sosial Indonesia, lapor laman berita Suara.com semalam.
Rakaman video itu  dimuat naik oleh pengguna TikTok bernama @wonderchilddd dan setakat semalam, ia telah mencatat lebih 200,000 tontonan kali dengan 5,500 tanda suka.
Klip video itu memaparkan seorang lelaki sedang menonton wayang bersama rakan-rakannya. Dia  memakai sehelai baju-T berwarna hitam dipadankan dengan kain telekung bercorak bunga.
Dia juga langsung tidak segan memakai pakaian tersebut.
Selepas disiasat, lelaki itu sebenarnya memakai seluar pendek di bahagian dalam dan menyarung kain telekung itu kerana bimbang berasa sejuk di dalam panggung wayang.
Netizen yang menonton video itu kemudiannya berkongsi pendapat di ruangan komen.

“Betul juga, malah kain telekung juga mempunyai pelbagai motif yang cantik,” komen seorang netizen.
“Jaga-jaga, jangan sampai ibu anda mengamuk,” komen seorang netizen lain. – AGENSI


RM369.5juta kos kerja-kerja pembaikan akibat banjir Selangor
Oleh MOHD YUNUS YAKKUB

27 Disember 2021, 7:29 pm
SHAH ALAM – Kerajaan negeri mendedahkan memerlukan sebanyak RM369.5juta bagi melaksanakan projek pembaikan susulan banjir yang melanda negeri ini.
Menteri Besar Selangor, Datuk Seri Amirudin Shari berkata, bagi kategori darurat seperti keperluan Jabatan Pengairan dan Saliran, Lembaga Urus Air Selangor dan Pejabat Tanah serta Jabatan Kerja Raya adalah sebanyak RM142.3juta.
Katanya, kategori segera sebanyak RM177.9juta dan kadar biasa (RM49.2juta).
“Bagi Jalan Persekutuan sahaja melibatkan kos RM39juta dan negeri RM63juta.
“Sebahagian akan ditanggung kerajaan negeri dan sudah pasti senarai (kos) dihantar kepada Kerajaan Persekutuan untuk pelaksanaan pelarasannya,” katanya pada sidang akhbar hari ini. -K!ONLINE


MAIWP salur RM35 juta bantu mangsa banjir
Oleh MOHD RIDZAUDDIN ROSLAN

27 Disember 2021, 7:02 pm
KUALA LUMPUR – Majlis Agama Islam Wilayah Persekutuan (MAIWP) menyalurkan sumbangan tambahan sebanyak RM35 juta menerusi dana zakat untuk membantu mangsa banjir yang terjejas di seluruh negara khususnya di Wilayah Persekutuan Kuala Lumpur.
Pengerusinya, Datuk Dr. Mohd. Daud Bakar berkata, berdasarkan situasi terkini banjir yang melanda negara, 11 bantuan akan dilaksanakan menerusi Program Sentuhan Kasih MAIWP-Misi Bantuan Banjir 2.0.
“Sebanyak RM10 juta bantuan akan diberikan kepada mangsa banjir di luar Wilayah Persekutuan melibatkan negeri Selangor, Melaka, Negeri Sembilan, Pahang, Kelantan dan Terengganu.
“Bagi bantuan perubatan secara klinik bergerak, bantuan moratorium serta baik pulih kenderaan diperuntukkan sebanyak RM3 juta,” katanya pada sidang akhbar di sini hari ini.
Dalam pada itu, Daud berkata, bantuan tunai secara one off turut diberikan kepada mangsa banjir sebanyak RM2 juta.
“RM3.5 akan diperuntukkan bagi membina semula rumah manakala RM1 juta akan diagihkan untuk bantuan peralatan sekolah dan institut pengajian tinggi.

“Bagi bantuan menyelenggara pendawaian elektrik adalah sebanyak RM500,000,” jelasnya.
Menurutnya lagi, bantuan ini akan digerakkan secepat mungkin seawal hari ini atau esok kerana masih ramai mangsa banjir yang menanti bantuan.
“Masyarakat juga disarankan untuk menjadi mata dan telinga dengan membantu melaporkan kesusahan di sekeliling kepada MAIWP,” ujarnya. -K!ONLINE


Dua lokasi di Kajang dilanda banjir kilat
Oleh NOR AZIAH MAT NOH dan

27 Disember 2021, 7:13 pm
KAJANG – Hujan lebat menyebabkan banjir kilat dilaporkan berlaku di dua kawasan perumahan di Bandar Sungai Long dan Taman Lembah Mewah, di sini sebentar tadi.
Pengarah Bomba Selangor, Norazam Khamis berkata, pihaknya menerima panggilan kecemasan pada pukul 5.19 petang dan seramai enam petugas dari Balai Bomba dan Penyelamat (BBP) Bangi dikejarkan ke ke Apartmen Glen Court di Bandar Sungai Long.
“Sampai di tempat kejadian didapati berlaku limpahan air kolam berhampiran dengan kedalaman satu kaki.
“Tiada mangsa dilaporkan terlibat dan air surut sepenuhnya ketika petugas tiba di lokasi kejadian,” katanya dalam satu kenyataan hari ini.
Sementara itu, banjir kilat yang berlaku di kawasan perumahan Taman Lembah Mewah pula dipercayai berpunca daripada longkang tersumbat dan juga hujan lebat.
“Tiada mangsa terlibat dan air beransur surut,” ujarnya.

Difahamkan beberapa jalan di sekitar daerah ini termasuk Kajang Mewah tidak dapat dilalui oleh kenderaan dan mengalami sedikit kesesakan di lokasi ekoran kenaikan paras air.
Jelas beliau, air di lokasi berkenaan sudah kembali normal. – K! ONLINE